text:
ENUKPLAKPLA 12
Lé àwɛ ate gogo Mawuɔ?
1. Gbedoɖawo pleŋ Mawu ɖonɔ toa?
Mawu yɔkɔ amɛshiamɛ le nɔnɔmɛ ɖekpokpui mɛ mɔ wole te gogo ye to gbedodoɖa ji. (Ehajiji Wema 65:2) Ganŋke, déɖonɔ to gbedoɖawo pleŋ o. Le kpɔwɛ mɛ, ŋsu ci yí venɔ xomɛ do ashiɛ axe mɔ nɔ yigbedoɖawo. (1 Piɛ 3:7) Gbesɔ wuɔ, hwecinu yí Izraɛliviwo sɔ nuvɔnwawa ɖo dɔɔ, Mawu gbe mɔ yedase wowo gbedoɖawo o. Eze petii mɔ gbedodoɖa nyi mɔnukpɔkpɔ vevi ɖeka. Ele ahan gan, Mawu atɛnŋ ase mɛciwo yí wa nuvɔn ganganwo gbedodoɖa nɔ wotrɔ jimɛ.—Hlɛn Ezai 1:15; 55:7.
2. Lé mìado gbeɖaɖa doɔ?
Mìwo sɛnsɛn kpaxwe ɖe yí gbedoɖa nyi, eyi taɖo enyi Yehowa mìwo Watɔ ɖekɛ kpaŋ mìado gbeɖaɖa nɔ. (Matie 4:10; 6:9) Ci mìdele blebuɔ, ele mɔ mìado gbeɖaɖa to Yesu ŋkɔ mɛ, ɖoɔ éku do mìwo nuvɔnwo ta. (Ӡan 14:6) Yehowa deji mɔ mìale gbedoɖawo do susumɛ anukɔ alo ahlɛnkɔ le wema ji o. Éji mɔ mìwo le nu mìwo jimɛ nyɔwo koɖo mìwo seselelanmɛwo nɔ ye to gbedoɖa ji.—Hlɛn Matie 6:7; Filipitɔwo 4:6, 7.
Mìwo Watɔ senɔ susumɛ gbedoɖawo. (1 Samiɛli 1:12, 13) Éyɔkɔ mì mɔ mìwo le do gbeɖaɖa nɔ ye le nɔnɔmɛ ɖeshiaɖe mɛ, shigbe mɔ tɔtɔmɛ koɖo vɔvɔnu nɔ ŋkeke, enuɖuɖu hwenu koɖo nɔ mìle cukaɖawo mɛ.—Hlɛn Ehajiji Wema 55:23; Matie 15:36.
3. Nyi yí taɖo Kristotɔwo bɔnɔ do juɔ?
Ate gogo Mawu defa o, ɖoɔ mìle agbe le dodomɛ nɔ mɛciwo yí dexɔ Mawu ji se o, yí gbegbanɔli yigbeɖu ci yí nyi mɔ yeahɛn fafa va nyigban ji. (2 Timɔte 3:1, 4; 2 Piɛ 3:3, 13) Eyi taɖo mìӡan kpedonu haxɔsetɔwo tɔ yí wowo can ӡan mìwo tɔ.—Hlɛn Ebretɔwo 10:24, 25.
Eju nɔnɔ koɖo mɛciwo yí lɔn Mawu akpedo mì nu mìate gogwi. Yehowa Kunuɖetɔwo bɔbɔwo nyi emɔ nywi ci ji mìato ado ŋsɛn mìwo xɔse to mɛbuwo tɔ ji.—Hlɛn Rɔmatɔwo 1:11, 12.
4. Lé àwɛ ate gogo Mawuɔ?
Àtɛnŋ ate gogo Yehowa nɔ èyinɔ susumɛ so enu ciwo èkplanɔ so yinyɔ mɛ nu. Bunɔ tamɛ kpɔ so yidɔwawawo, yiɖaŋɖoɖowo koɖo yigbeɖuwo nu. Susumɛyiyi koɖo gbedodoɖa nanɔ mìkpɔnɔ jijɔ so jimɛ do Mawu lɔnlɔn koɖo yinunya nu.—Hlɛn Ӡosue 1:8; Ehajiji Wema 1:1-3.
Àtɛnŋ ate gogo Mawu nɔ èkandoji yí gbexɔɛ ji se. Vɔ, shigbe le hanci enu leagbuwo ӡan enuɖuɖu nɛɔ, ahanke eӡan mɔ woadonɔ ŋsɛn xɔse nɛ. Àtɛnŋ ado ŋsɛn ao xɔse nɔ ètrɔ yí bunɔ tamɛ kpɔ so enu ciwo ji ao xɔse nɔte do nu.—Hlɛn Matie 4:4; Ebretɔwo 11:1, 6.
5. Nyɔna ciwo àkpɔ nɔ ète gogo Mawuɔ?
Yehowa sɔnɔ eɖe le mɛ nɔ mɛciwo yí luiin. Écɔnnɔ ashi wo ji so enushianu ci yí atɛnŋ adahɛn wowo xɔse koɖo wowo gbemavɔ mɔkpɔkpɔ mɛ. (Ehajiji Wema 91:1, 2, 7-10) Éɖonɔ afɔ afɔta nɔ mì so enu ciwo yí atɛnŋ agble nu le mìwo lanmɛsɛn koɖo mìwo jijɔkpɔkpɔ nu. Yehowa kplanɔ agbenɔnɔ mɔ nywitɔ mì.—Hlɛn Ehajiji Wema 73:27, 28; Ӡaki 4:4, 8.
Kpla enu Sugbɔ doji
BIBLA NUKPLAKPLA TOTO
Nyi yí taɖo Woakpla Biblaɔ?
Bibla na ɖoŋci nɔ agbemɛ nyɔbiɔse veviwo nɔ amɛ linlɔn nɛniɖe le xexeɛ pleŋ mɛ. Àji mɔ yeanɔ womɛa?


c: text/html

text:
Wode Wo Ga Le Wofe Xɔse Ta
Eritrea dziɖuɖua léa Yehowa Ðasefowo kple mawusubɔsubɔha bubu siwo me tɔwo mesɔ gbɔ le dukɔa me o la me tɔwo dea ga, evɔ womedrɔ̃a ʋɔnu wo alo tsɔ nya aɖeke hã ɖe wo ŋu le ʋɔnu hafi o. Woléa Ðasefowo tuna ɖe wofe mawusubɔsubɔdɔwo kple nya bubu siwo womeʋu goe na wo o la ta. Wo dometɔ aɖewo nye nyɔnuwo, ɖeviwo kple ame tsitsiwo gɔ̃ hã. Woléa ɖekakpuiwo tuna le esi wogbena be yewomaxɔ asrafo fe hehe o ta.
Tso esime Eritrea zu dukɔ nɔɖokuisi le fe 1993 me la, dziɖuɖua xɔ Yehowa Ðasefowo fe ablɔɖe veviwo le wo si. Dukplɔla Afewerki ɖe Dukplɔla Ƒe Sedede aɖe ɖe go le October 25, 1994 me si xɔ dukɔmevinyenye le Ðasefoawo si le esi womekpɔ gome le ɖokuisinɔnɔ fe akɔ si woda le dukɔa me le fe 1993 me o kple esi wogbena be yewomaxɔ asrafo fe hehe o le dzitsinya ta la ta. Tso ɣemaɣi la, Eritrea dukɔa fe kpovitɔwo léa Yehowa Ðasefowo tuna, wowɔa funyafunya wo heɖea fu na wo agbadre ale be woagbe nu le wofe xɔse gbɔ.
Gaxɔmenɔnɔ Le Nɔnɔme Dziŋɔwo Me
Ðekakpui etɔ̃ siwo ŋkɔwoe nye Paulos Eyassu, Isaac Mogos kple Negede Teklemariam le ga me tso September 24, 1994 dzi le esi wogbe be yewomaxɔ asrafo fe hehe o le dzitsinya ta la ta. Wotu Ðasefo aɖewo ɖe meligagowo me, eye wotu bubuwo hã ɖe kpexɔwo kple gakpoxɔ siwo fe afã le to me la me. Gamenɔla si ŋkɔe nye Misghina Gebretinsae, si xɔ fe 62 la ku le ga me le July 2011 me le dzoxɔxɔ dziŋɔ si le “tomexɔ” si me wotui ɖo le Meitir Asaɖamegaxɔ me la ta. Afetɔ Yohannes Haile, si xɔ fe 68 la hã ku le August 16, 2012 dzi esime wònɔ ga me fe ene sɔŋ le nɔnɔme dziŋɔ mawo tɔgbi me le Meitir Asaɖamegaxɔ me. Woɖe asi le Ðasefo ʋɛ aɖewo ŋu le Meitir Asaɖamegaxɔ me le esi wofe lãme gblẽ vevie ta.
Ame Siwo Wogalé Nyitsɔ Laa
Esi Yehowa Ðasefo siwo le xexea me godoo kpe le April 14, 2014 dzi hena Yesu Kristo fe ku fe Ŋkuɖodziwɔnawo la, Eritrea dziɖuɖumegãwo lé Ðasefo siwo le wofe dukɔa me la dometɔ 90 tu. Ame siwo wolé la dometɔ aɖewo nye ŋutsuwo kple nyɔnuwo, ame siwo wolé la fe ɖevitɔ xɔ fe ɖeka kple afã eye wofe tsitsitɔ xɔ wu fe 85. Le April 27, 2014 dzi la, Eritrea dziɖuɖumegãwo lé tadeagula 31 siwo le Biblia srɔ̃m le wofe kpekpe aɖe me la tu. Womekpɔ nya naneke tso susu siwo ta wolé wo ɖo kple nɔnɔme siwo me wotu wo ɖo la ŋu fifia o.
Ɣeyiɣiawo
January 23, 2015
Ðasefo siwo katã le ga mee nye 58, womedrɔ̃ ʋɔnu wo o eye wometsɔ nya aɖeke ɖe wo ŋu le ʋɔnu hã o.
December 12, 2014
Ðasefo siwo katã le ga mee nye 64, womedrɔ̃ ʋɔnu wo o eye wometsɔ nya aɖeke ɖe wo ŋu le ʋɔnu hã o.
July 25, 2014
Woɖe asi le Ðasefo siwo wolé le April 14 dzi la dometɔ akpa gãtɔ ŋu, gake wo dometɔ 20 siwo wolé le April 27 dzi la gakpɔtɔ le ga me; Ðasefo siwo katã wolé tu fe xexlẽme le 73.
April 27, 2014
Wova lé Ðasefo 31 le wofe kpekpe me esime wonɔ Biblia srɔ̃m.
April 14, 2014
Wolé Ðasefo siwo wu 90 le Yesu Kristo fe ku fe Ŋkuɖodziwɔna si wowɔna fe sia fe la me.
November 2013
Wolé Ðasefo 52 de ga le nɔnɔme dziŋɔwo me.
August 16, 2012
Afetɔ Yohannes Haile ku esime wolée de ga le nɔnɔme dziŋɔwo me, exɔ 68 ɣemaɣi.
July 2011
Afetɔ Misghina Gebretinsae ku esime wolé ga le nɔnɔme dziŋɔwo me, exɔ 62 ɣemaɣi.
June 28, 2009
Dziɖuɖumegãwo va ge ɖe Ðasefo aɖe fe afe me esime wole wofe mawusubɔsubɔwɔnawo wɔm eye wolé Ðasefo 23 siwo katã nɔ kpekpea me, wofe ɖevitɔ xɔ fe 2 eye wofe tsitsitɔ xɔ fe 80. Ðasefo siwo katã le ga me dzi ɖe edzi ɖo 69.
April 28, 2009
Dziɖuɖumegãwo ɖe Yehowa Ðasefo siwo katã wotu ɖe kpovitɔwo fe dɔwɔfe la yi Meitir Asaɖamegaxɔ me negbe wo dometɔ ɖeka koe womekplɔ yi o.
July 8, 2008
Dziɖuɖumegãwo ge ɖe afewo me kple dɔwɔfewo ɖalé Ðasefo 24, wo dometɔ akpa gãtɔ nye ame siwo kpɔa wofe fomewo dzi.
May 2002
Dziɖuɖu ɖo asi mawusubɔsubɔha siwo katã mele mawusubɔsubɔha ene siwo dzi wòda asi ɖo dome o la fe dɔwɔwɔwo dzi.
October 25, 1994
Dukplɔla de se be woaxɔ dukɔmevinyenye kple amegbetɔ fe gomenɔamesi veviwo le Yehowa Ðasefowo si.
September 24, 1994
Wolé Paulos Eyassu, Isaac Mogos kple Negede Teklemariam de ga, evɔ wometsɔ nya aɖeke ɖe wo ŋu o, eye womedrɔ̃ ʋɔnu wo hã o, eye wogakpɔtɔ le ga me fifia.
Le Ƒe 1940-awo Me
Woɖo Yehowa Ðasefowo fe fufofo gbãtɔwo le Eritrea.

robotstxt: allowed

filter: keep


text:
NYABIASE 7
Nu Kae Mawɔ Ne Wotsɔ Gbɔdɔdɔ Le Fu Ðem Nam?
NU KAE NÀWƆ?
Kpɔ nudzɔdzɔ sia ɖa le susu me: Heather kple Mike nya wo nɔewo ɣleti eve koe nye esia, gake ewɔna na Heather abe fe gbogbo aɖewoe nye esia wònyae ene. Woŋlɔa nu na wo nɔewo le asitelefon dzi ɣesiaɣi, woɖoa dze le telefon dzi gafofo geɖewo, eye ne wole dze ɖom la, wo dometɔ ɖe sia ɖe tea ŋu wua nɔvia fe nyagbɔgblɔwo nu gɔ̃ hã! Gake dzeɖoɖo dzro megasu na Mike o.
Le ɣleti eve siwo va yi me la, Mike kple Heather léa asi na wo nɔewo eye wogbugbɔa nu na wo nɔewo vie ko. Heather ya medi be yewoagawɔ nu bubu aɖeke wu ema o. Gake medi hã be Mike nage le ye si o. Ame aɖeke mekafunɛ be edze tugbe hele etɔxɛe de Mike nu o. Egblɔ na eɖokui be ‘Nye kple Mike míelɔ̃ mía nɔewo, eye . . . ’
Ne ètsi adze zɔzɔ kple ame aɖe gɔme eye wò nɔnɔmea sɔ kple Heather tɔ la, nu kae nàwɔ?
TƆ NÀBU EŊU KPƆ!
Ne èdzo kpo le ati dzi be yeadzo le yame abe xevi ene la, àkpɔ emetsonua. Nenema ke koe wòle ne èda le agbe nyui nɔnɔ fe sewo hã dzi. Esiawo dometɔ ɖeka gblɔ be: “Miatsri gbɔdɔdɔ manɔsenu” alo matrewɔwɔ.—1 Tesalonikatɔwo 4:3.
Nu kae ado tso eme ne èda se ma dzi? Biblia gblɔ be: “Ame si foa eɖokui ɖe gbɔdɔdɔ manɔsenu me la le nu vɔ̃ wɔm ɖe eya ŋutɔ fe ŋutilã ŋu.” (1 Korintotɔwo 6:18) Aleke nya sia nye nyatefee?
Numekulawo kpɔe be nu siwo gbɔna la dometɔ ɖeka alo esiwo wu nenema dzɔna ɖe sɔhɛ siwo wɔa matre la dzi.
WOXAA NU. Sɔhɛ siwo wɔ matre la dometɔ akpa gãtɔ gblɔ emegbe be nu si yewowɔ la va ve yewo vevie.
WOMEGAKANA ÐE WO NƆEWO DZI O. Ne wodɔ wo nɔewo gbɔ vɔ la, ame eveawo dometɔ ɖe sia ɖe va nɔa eɖokui biam be: ‘Ame bubu ka gbɔe wògadɔ?’
MƆKPƆKPƆ BUNA ÐE WO. Nyɔnuvi geɖewo dia ame si akpɔ wo ta, ke menye ame si azã wo o. Ŋutsuvi geɖewo gblɔ be nyɔnuvi siwo ɖe asi le wo ɖokuiwo ŋu na yewo fe nu megadzɔa dzi na yewo ale o.
Nya vevitɔ: Ne mèkpɔ ɖe srɔ̃ haɖe o, gake nèdɔ kple ame aɖe, si fia be èwɔ matre la, ke èɖe ɖokuiwò dzi kpɔtɔ esi nètsɔ nu xɔasi aɖe si le asiwò la da kaɖigbegbe alo gblẽ edome. (Romatɔwo 1:24) Wò ŋutilã xɔ asi ŋutɔ eya ta mègatsɔe da kaɖigbegbe o.
Ðee fia be ŋutete le ye si be yeatsri “gbɔdɔdɔ manɔsenu.” (1 Tesalonikatɔwo 4:3) Ekema ne èva ɖe srɔ̃ emegbe la, àte ŋu akpɔ gome le gbɔdɔdɔ me faa. Àse vivi nɛ bliboe. Àvo tso dzimaɖitsitsi, nuxaxa kple dediemanɔmanɔ siwo tsoa matrewɔwɔ, si fia gbɔdɔdɔ do ŋgɔ na srɔ̃ɖeɖe, me la si me.—Lododowo 7:22, 23; 1 Korintotɔwo 7:3.
NU KAE NÈSUSU?
Ðe ame si lɔ̃ wò ŋutɔŋutɔ ade wo ŋutilã kple seselelãme afɔku mea?
Ðe ame si tsɔa ɖe le eme na wò vevie la afoe ɖe nuwò be nàwɔ nu si agblẽ wò kple Mawu domea?—Hebritɔwo 13:4.


text: 7 Esi Yesu gblɔ nya siwo le esi na ameawo vɔ la, edzo yi Kapernaum.2 Ke asrafomegã aɖe fe kluvi, si gbɔ melɔ̃a nu le o la, dze dɔ vevie, eye wòɖo kudo nu.+3 Esi wòse Yesu ŋkɔ la, edɔ Yudatɔwo fe dumegãwo ɖe egbɔ be woaɖe kuku nɛ ne wòava da gbe le yefe kluvia ŋu.4 Wova Yesu gbɔ va ɖe kuku nɛ vevie be: “Ame sia dze nàwɔ nu sia nɛ,5 elabena elɔ̃ míafe dukɔa, eye eyae tu míafe fufofea.”6 Eya ta Yesu tso kplɔ wo ɖo. Ke esi wòle afea gogom la, asrafomegã la dɔ exɔlɔ̃wo ɖe egbɔ be woagblɔ nɛ be: “Afetɔ, mègaxa ɖe fu na ɖokuiwò o, elabena nyemedze be nàva afenye me o.+7 Esia tae nyemebu ɖokuinye be medze ava gbɔwò o. Ke boŋ ɖe gbe ko, eye nye subɔvi la fe lãme asẽ.8 Elabena nye hã mele ame aɖe fe ŋusẽ te, eye asrafowo le nye hã tenye, eye megblɔna na ame sia be, ‘Heyi!’ eye wòyina, megblɔna na ame bubu be, ‘Va!’ eye wòvana, eye megblɔna na nye kluvi be, ‘Wɔ esia!’ eye wòwɔnɛ.”9 Esi Yesu se nya siawo la, ŋutsua fe nu wɔ nuku nɛ, eye wòtrɔ ɖe ameha si kplɔe ɖo la ŋu gblɔ be: “Mele egblɔm na mi be, nyemekpɔ xɔse gã sia tɔgbi le Israel gɔ̃ hã kpɔ o.”+10 Eye esi ame siwo wodɔ la trɔ yi afea me la, wokpɔe be kluvi la fe lãme sẽ.+11 Le esia megbe kpuie la, Yesu dze mɔ yina du aɖe si woyɔna be Nain me, eye efe nusrɔ̃lawo kple ameha gã aɖe le eyome.12 Esi wògogo dua fe agbo nu la, kpɔ ɖa, wokɔ ame kuku aɖe si nye vi ɖeka hɔ̃* na dadaa la va yina.+ Ahosi hãe dadaa nye. Ameha gã aɖe hã tso dua me kplɔ nyɔnua ɖo.13 Esi Afetɔ la kpɔ nyɔnua la, efe nu wɔ nublanui nɛ,+ eye wògblɔ nɛ be: “Dzudzɔ avifafa.”+14 Eye wòte ɖe amekukutsɔnu la ŋu heka asi eŋu, ale be etsɔlawo tɔ. Eye wògblɔ be: “Ðekakpui, mele egblɔm na wò be, fɔ!”+15 Eye ame kuku la fɔ bɔbɔ nɔ anyi hede asi nufofo me, eye Yesu tsɔe na dadaa.+16 Ale vɔvɔ̃ ɖo wo katã, eye wode asi Mawu kafukafu me be: “Wona nyagblɔɖila gã aɖe do le mía dome,”+ eye “Mawu trɔ susu ɖe efe dukɔ la ŋu.”+17 Eye eŋuti nya sia kaka yi Yudea katã kple nuto siwo katã fo xlãe la me.18 Eye Yohanes fe nusrɔ̃lawo va gblɔ nya siawo katã nɛ.+19 Eya ta Yohanes yɔ efe nusrɔ̃lawo dometɔ eve hedɔ wo ɖe Afetɔ la gbɔ be woabiae be: “Wòe nye Ame Si Gbɔna laa,+ alo ɖe míakpɔ mɔ na ame bubua?”20 Esi ŋutsuawo va egbɔ la, wogblɔ be: “Yohanes Amenyrɔɖetsimela dɔ mí ɖe gbɔwò be míabia be, ‘Wòe nye Ame Si Gbɔna la, alo ɖe míakpɔ mɔ na ame bubua?’”21 Le gafofo ma dzi la, eda gbe le ame geɖewo ŋu,+ eye wòyɔ dɔ ame siwo le dɔ vɔ̃ɖiwo lém, enya gbɔgbɔ vɔ̃wo do goe le amewo me, eye wòna ŋkuagbãtɔ geɖewo hã kpɔ nu.22 Eɖo eŋu na wo be: “Miheyi ɖagblɔ nu siwo miekpɔ kple nu siwo miese la na Yohanes: Ŋkuagbãtɔwo le nu kpɔm,+ bunɔwo le zɔzɔm, anyidɔlélawo* ŋuti le kɔkɔm, tokunɔwo le nu sem,+ wole ame kukuwo fɔm ɖe tsitre, eye wole nya nyui la gblɔm na ame dahewo.+23 Dzidzɔtɔe nye ame si mekpɔ nuɖiaɖia le ŋunye o.”+24 Esi Yohanes fe ame dɔdɔawo dzo la, Yesu de asi gbɔgblɔ me na amehaawo tso Yohanes ŋu be: “Nu kae miedo go yi gbedzi be yewoaɖakpɔ? Aɖa si ya le fofom loo?+25 Ekema nu kae miedo go yi be yewoaɖakpɔ? Ame si do awu nyuiwoa?+ Kpɔ ɖa, ame siwo le awu dzeaniwo me hele agbe ɖum la le fiasãwo me.26 Ekema nu ka tututue miedo go yi be yewoaɖakpɔ? Nyagblɔɖila? Ɛ̃, mele egblɔm na mi be ewu nyagblɔɖila sãsãsã.+27 Eya ŋue woŋlɔ ɖi le be: ‘Kpɔ ɖa, mele nye dɔla dɔm ɖe ŋgɔwò, ame si adzra wò mɔ dzi ɖo le ŋgɔwò.’+28 Mele egblɔm na mi be: Le ame siwo nyɔnuwo dzi dome la, ɖeke menye gã wu Yohanes o, gake ame si nye suetɔ le Mawu Fiaɖufea me la nye gã wui.”+29 (Esi dukɔ la kple adzɔxɔlawo se nya sia la, wolɔ̃ ɖe edzi be Mawu le dzɔdzɔe, elabena wolɔ̃ Yohanes nyrɔ wo.+30 Ke Farisitɔwo kple ame siwo nya Sea nyuie ya gbe Mawu fe aɖaŋuɖoɖo* si wòna wo la,+ elabena womelɔ̃ Yohanes nyrɔ wo o.)31 Yesu yi edzi gblɔ be: “Ekema ame kae matsɔ dzidzime sia me tɔwo asɔ kplii, eye ame kae woɖi?+32 Woɖi ɖevi siwo bɔbɔ nɔ ablɔ me* eye wodo ɣli gblɔ na wo nɔewo be, ‘Míeku dze na mi, ke mieɖu ɣe o; míedzi konyifaha, ke miefa avi o.’33 Nenema kee Yohanes Amenyrɔɖetsimela va; meɖua nu o, menoa wain o,+ ke miegblɔna be: ‘Gbɔgbɔ vɔ̃ le eme.’34 Amegbetɔvi la va; eɖua nu noa nu, ke miegblɔna be: ‘Kpɔ ɖa! Nu tsu ɖula kple wain tsu nola, adzɔxɔlawo kple nu vɔ̃ wɔlawo xɔlɔ̃!’+35 Gake nunya fe viwo* katãe wotsɔ tsoa afia dzɔdzɔe nɛ.”+36 Ke Farisitɔ aɖe nɔ ebiam enuenu be wòava ɖu nu kpli ye. Eya ta eyi Farisitɔa fe me, eye wòbɔbɔ nɔ kplɔ̃ ŋu.37 Eye kpɔ ɖa, nyɔnu aɖe si wonya le dua me be enye nu vɔ̃ wɔla la se be Yesu le nu ɖum le kplɔ̃ ŋu le Farisitɔa fe me, eye wòtsɔ alabastrogoe si me ami ʋeʋĩ le la vɛ.+38 Eva le tsitre ɖe Yesu megbe le efe afɔ gbɔ hele avi fam, eye wòfaa aɖatsi ɖe efe afɔwo dzi hetsɔa efe taɖa tutua afɔawo ŋu. Egbugbɔ efe afɔwo hã, eye wòtsɔ ami ʋeʋĩ la si na wo.39 Esi Farisitɔ si kpee la kpɔ nu sia la, egblɔ le eɖokui me be: “Ne nyagblɔɖilae ame sia nye vavã la, anye ne enya ame si fomevi nyɔnu sia si le asi kam eŋu la nye, anye ne adze sii be nu vɔ̃ wɔlae wònye.”+40 Ke Yesu gblɔ nɛ be: “Simon, nya aɖe le asinye medi be magblɔ na wò.” Eɖo eŋu be: “Nufiala, gblɔe!”41 “Ame eve nyi fe le gadola aɖe ŋu; ame ɖeka nyi denario* alafa atɔ̃ fe fe, ke evelia ya nyi blaatɔ̃ fe fe.42 Esi naneke mele wo si woatsɔ axe fea o ta la, etsɔe ke wo ame eve la katã faa. Ke wo dometɔ kae alɔ̃e wu?”43 Simon ɖo eŋu be: “Mesusu be ame si wòtsɔ geɖe ke faa lae.” Egblɔ nɛ be: “Èɖo eŋu nyuie.”44 Azɔ etrɔ ɖe nyɔnu la ŋu hegblɔ na Simon be: “Èle nyɔnu sia kpɔma? Meva afewò me; mèna tsim be maklɔ afɔe o. Ke nyɔnu sia fa aɖatsi ɖe nye afɔwo dzi, eye wòtsɔ efe taɖa tutu wo ŋu.45 Mègbugbɔ nu nam o, ke tso esime meva la, nyɔnu sia yi edzi le nye afɔwo ŋu gbugbɔm.46 Mèkɔ ami ɖe ta nam o, ke nyɔnu sia kɔ ami ʋeʋĩ ɖe nye afɔwo ŋu.47 Esia ta mele egblɔm na wò be, togbɔ be efe nu vɔ̃wo sɔ gbɔ ŋutɔ hã la, wotsɔ wo kee,+ elabena eɖe lɔlɔ̃ geɖe fia. Ke ame si wotsɔ ʋɛ aɖe ko ke la, eɖea lɔlɔ̃ ʋɛ aɖe ko fiana.”48 Eye wògblɔ na nyɔnua be: “Wotsɔ wò nu vɔ̃wo ke wò.”+49 Ame siwo le kplɔ̃a ŋu kplii la te gbɔgblɔ le wo nɔewo dome be: “Ame kae nye ame sia si tsɔa nu vɔ̃wo gɔ̃ hã kena?”+50 Ke egblɔ na nyɔnu la be: “Wò xɔse ɖe wò;+ dzo yi le ŋutifafa me.”


text:
Nya Kae Biblia Gblɔ Tso Ʋudodo Ŋu?
Ale si Biblia ɖo eŋui
Biblia de se be mímegano ʋu alo ana wòage ɖe lã me na mí o. Eya ta mele be míalɔ̃ azã ʋu ŋutɔ alo ʋumenu veviwo le mɔ aɖeke nu o, eɖanye ɖe wotsɔ wo wɔ nuɖuɖui alo ɖe wobe woadoe na mí o. De dzesi mawunyakpukpui siwo gbɔna:
1 Mose 9:4. Le Tsiɖɔɖɔa megbe la, Mawu ɖe mɔ na Noa kple efe fomea be woate ŋu aɖu lãwo hã azɔ, gake ede se na wo be womegaɖu ʋu o.
Mawu gblɔ na Noa be: “Ðeko migaɖu lã si me ʋu, si nye efe agbe la, tsi o.” (Eʋegbe Biblia, fe 2010 tɔ)Sedede sia bla amegbetɔfomea katã tso ɣemaɣi dzi, elabe wo katã wonye Noa fe dzidzimeviwo.
3 Mose 17:14.
“Migaɖu lã aɖeke fe ʋu o, elabena lãwo fe ʋu enye wofe agbe. Ame sia ame, si aɖui la, woatsrɔ̃e ɖa.”Mawu bua agbe la be ele ʋua me, eya ta enye ye tɔ. Togbɔ be Israel-viwo koe wode se sia na le afi sia hã la, eɖe ale si gbegbe se si Mawu de ku ɖe ʋuɖuɖu ŋu la le vevie nɛ la fia.
Dɔwɔwɔwo 15:20.
‘Mitsri ʋu.’Mawu de se si wòde na Noa la ke na Kristotɔwo hã. Ŋutinyamenuŋlɔɖiwo ɖo kpe edzi be Kristotɔ gbãtɔwo gbe be yewomaɖu ʋu alo azãe le atikewɔwɔ me gɔ̃ hã o.
Nu ka tae Mawu de se na mí be míatsri ʋu?
Atikeŋutinunyalawo fe numekukuwo ɖo kpe edzi be ele be woafo asa na ʋudodo. Gake susu vevitɔe nye be Mawue de se be míatsri ʋu, elabe nu si ʋu le tsitre ɖi na la nye nu kɔkɔe nɛ.—3 Mose 17:11; Kolosetɔwo 1:20.
Srɔ̃ Nu Geɖe Wu
NYA SIWO AMEWO BIANA EDZIEDZI
Nu Ka Tae Mielɔ̃na Wodoa Ʋu Na Mi O?
Susu masɔmasɔ siwo le amewo si ku ɖe Yehowa Ðasefowo kple ʋudodo ŋu. Xlẽ nu tso nu si nye nyatefea ku ɖe míafe dzixɔsewo ŋu le nya sia ŋu.


text:
Ðe Mawu Trɔa Susua?
Ale si Biblia ɖo eŋui
Ɛ̃, etrɔa susu le mɔ sia nu be ne amewo trɔ wofe nuwɔnawo la eya hã trɔa nɔnɔme ɖe wo ŋu. Le kpɔɖeŋu me, esi Mawu dɔ nyagblɔɖila aɖe be wòayi aɖagblɔ ʋɔnudrɔ̃gbedeasi aɖe na blema Israel-viwo la, egblɔ be: “Ðewohĩ woasee, eye ame sia ame atrɔ tso efe mɔ vɔ̃ dzi, ekema matrɔ susu, eye nyemagahe vɔ̃ si meɖo ɖe wo ŋu le wofe nuwɔna vɔ̃ɖiwo ta la ava wo dzi o.”
Woɖe nya sia gɔme le Biblia aɖewo me be Mawu “trɔ dzi me” le vɔ̃ si wòɖo be yeawɔ la gome. Wofe nya sia ate ŋu afia be Mawu da vo. Gake Hebrigbe me nya si gɔme woɖe la ate ŋu afia “trɔ susu alo trɔ tame.” Agbalẽnyala gã aɖe ŋlɔ bena: “Ne amewo trɔ wofe nuwɔna la, Mawu hã trɔa ʋɔnu si wòɖo be yeadrɔ̃ wo la.”
Ke hã, ele be míade dzesii be togbɔ be Mawu tea ŋu trɔa susu hã la, mezi edzi be wòatrɔ susu ɣesiaɣi o. Kpɔ Biblia me nudzɔdzɔ siwo me Mawu metrɔ susu le o la dometɔ aɖewo ɖa:
Mawu meɖe mɔ Balak na wòtrɔ susu hefo fi de Israel-dukɔ la o.
—4 Mose 23:18-20.
Esi Israel fia Saul tsɔ nu vɔ̃ɖi wɔwɔ ɖo dɔe la, Mawu metrɔ tame si wòɖo be yeagbee la o.
—1 Samuel 15:28, 29.
Mawu awɔ ɖe ŋugbe si wòdo be yeana ye Vi nanye nunɔla tegbee la dzi. Mawu matrɔ susu o.
—Psalmo 110:4.
Ðe Biblia megblɔ be Mawu metrɔna oa?
Ɛ̃, Mawu gblɔ le Biblia me be: “Nye Yehowa nyemetrɔ o.” (Malaki 3:6) Nenema kee Biblia gblɔ be Mawu “metrɔna abe vɔvɔli ene o.” (Yakobo 1:17) Gake nya sia metsi tsitre ɖe nya si Biblia gblɔ be Mawu trɔ susu la ŋu o. Mawu metrɔna o le susu sia nu be efe nɔnɔmewo kple efe dzidzenu ku ɖe lɔlɔ̃ kple dzɔdzɔenyenye ŋu metrɔna gbeɖe o. (5 Mose 32:4; 1 Yohanes 4:8) Gake etea ŋu naa mɔfiame vovovowo amewo le ɣeyiɣi vovovowo me. Le kpɔɖeŋu me, Mawu na mɔfiame vovovowo Fia David le aʋa eve aɖewo me, gake mɔfiame eveawo katã kpɔ dzidzedze.
Ðe wòve Mawu be yewɔ amegbetɔwoa?
Ao, togbɔ be evenɛ be ame akpa gãtɔ meɖoa to ye o hã. Biblia gblɔ tso ale si nɔnɔmeawo nɔ le anyigba dzi do ŋgɔ na Noa fe ŋkekea me Tsiɖɔɖɔa ŋu be: “Eve Yehowa bena, wòwɔ ame ɖe anyigba dzi, eye wòɖu dzi nɛ.” (1 Mose 6:6) Dɔwɔnya si wozã le kpukpui sia me be “eve” nye Hebrigbe me nya aɖe si ate ŋu afia “trɔ susu.” Mawu trɔ susu ku ɖe ame siwo nɔ anyigba dzi do ŋgɔ na Tsiɖɔɖɔa dometɔ akpa gãtɔ ŋu le wofe nu vɔ̃ɖi wɔwɔ ta. (1 Mose 6:5, 11) Togbɔ be etena ɖe Mawu dzi be amewo tsɔ nu vɔ̃ɖi wɔwɔ ɖo dɔe hã la, metrɔ susu ku ɖe amegbetɔfome bliboa ŋu o. Le nyatefe me la, ekpɔ amegbetɔfomea ta le Tsiɖɔɖɔa me esi wòna Noa kple efe fomea tsi agbe.
Srɔ̃ Nu Geɖe Wu
NYA NYUI SI TSO MAWU GBƆ!
Ame Kae Nye Mawu?
Ðe ŋkɔ le Mawu sia? Ðe Yehowa tsɔ ɖe le eme na mía?


text:
Tameɖoɖo Kae Le Agbea Ŋu?
Ale si Biblia ɖo eŋui
Woate ŋu abia nya siwo ku ɖe tameɖoɖo si le agbe ŋu la ŋu le mɔ vovowo nu. Le kpɔɖeŋu me, Nu ka tae míele anyigba dzi afi sia ɖo? alo Ðe tameɖoɖo aɖe le nye agbe ŋua? Biblia ɖee fia be nu si tae míele agbe ɖoe nye be míana xɔlɔ̃kadodo nanɔ mí kple Mawu dome. Bu nyatefenya vevi siwo Biblia ɖe ɖe go la dometɔ aɖewo ŋu kpɔ.
Mawue nye mía Wɔla. Biblia gblɔ be: “[Mawue] wɔ mí, eye etɔ míenye.”—Psalmo 100:3; Nyaɖeɖefia 4:11.
Mawu ɖo ta me ɖe nu sia nu si wòwɔ la ŋu, eye mí amegbetɔwo hã míele eme.—Yesaya 45:18.
Mawu wɔ mí be didi nanɔ mía me ɖe “gbɔgbɔmenuwo” ŋu, eye esiawo dometɔ aɖewoe nye didi be míanya tameɖoɖo si le míafe agbe ŋu. (Mateo 5:3) Edi be míaɖi kɔ na didi sia.—Psalmo 145:16.
Míeɖia kɔ na didi sia ne míena xɔlɔ̃kadodo va le mía kple Mawu dome. Togbɔ be gbɔgblɔ be xɔlɔ̃kadodo nanɔ mía kple Mawu dome adze nu si manya wɔ o na ame aɖewo hã la, Biblia de dzi fo na mí be: “Mite ɖe Mawu ŋu, eye ate ɖe mia ŋu.”—Yakobo 4:8; 2:23.
Be míanye Mawu xɔlɔ̃ la, ele be míafe agbenɔnɔ nawɔ ɖeka kple efe tameɖoɖo. Biblia fo nu tso tameɖoɖo sia ŋu le Nyagblɔla 12:13. Egblɔ be: “Vɔ̃ Mawu, eye nalé efe seawo me ɖe asi; elabena esia nye amegbetɔwo katã tɔ!”—Nyagblɔla 12:13.
Le etsɔme la, ne Mawu ɖe fukpekpe ɖa eye wòna agbe mavɔ exɔlɔ̃wo, siwo nye ame siwo subɔnɛ la, ekema ta me si wòɖo ɖe mía ŋu le gɔmedzedzea me la ava eme bliboe.—Psalmo 37:10, 11.
Srɔ̃ Nu Geɖe Wu
BIBLIASƆSRƆ̃ ƑE ÐOÐO
Nu Ka Tae Wònyo Be Nàsrɔ̃ Biblia?
Biblia na ame miliɔn geɖe le xexea me godoo le ŋuɖoɖowo kpɔm na agbemebiabia veviwo. Àdi be yeanɔ wo domea?
NYA NYUI SI TSO MAWU GBƆ!
Nu Kae Nye Mawu Ƒe Tameɖoɖo Na Anyigba La?
Biblia ɖe nu si tae Mawu wɔ anyigba, ɣeyiɣi si me fukpekpe nu ayi kple etsɔme nyui si le anyigba la kple ame siwo anɔ edzi la lalam la me.
Nuka Tututue Nye Biblia fe Nufiafia?
Ameka Tututue Mawu Nye?
Èxɔe se be Mawu tsɔa ɖe le eme na wò ŋutɔŋutɔa? Srɔ̃ nu tso ale si tututu Mawu le kple ale si nàwɔ ate ɖe eŋu la ŋu.


text:
TA 127
Sanhedrin La Drɔ̃ Ʋɔnui, Eyome Wokplɔe Yi Pilato Gbɔ
MATEO 27:1-11 MARKO 15:1 LUKA 22:66–23:3 YOHANES 18:28-35
SANHEDRIN LA DRƆ̃ ƲƆNUI LE ŊDI ME
YUDA ISKARIOT YI ÐADE KA VE
WOKPLƆ YESU YI PILATO GBƆ BE WÒATSO KUFIA NƐ
Esusɔ vie ŋu nake esime Petro gbe nu le Yesu gbɔ zi etɔ̃lia. Sanhedrin la me tɔwo wu wofe yeaɖiʋɔnudɔdrɔ̃a nu hekaka. Le Fiɖagbe fe fɔŋli la, wogakpe ta, ɖewohĩ kple susu be ʋɔnu manɔsenu si yewodrɔ̃ le zã si va yi me la nadze abe ɖe wòle se nu ene. Ale wokplɔ Yesu va Sanhedrin la ŋkume.
Wogabia Yesu ake be: “Ne wòe nye Kristo la, ekema gblɔe na mí.” Yesu ɖo eŋu be: “Ne megblɔe na mi hã la, miele exɔ ge ase o. Eye ne mebia nya mi la, miele eŋu ɖo ge o.” Ke hã Yesu fo nu kple dzidefo esi wòna wonya be ye ŋue wogblɔ nya ɖi le le Daniel 7:13. Egblɔ be: “Tso fifia dzi la, Amegbetɔvi la anɔ anyi ɖe Mawu ŋusẽtɔ la fe ɖusime.”—Luka 22:67-69; Mateo 26:63.
Wogabiae ake be: “Ekema wòe nye Mawu fe Vi la?” Yesu ɖo eŋu be: “Eyae nye ema gblɔm miawo ŋutɔwo miele.” Wobu Yesu fe nyaŋuɖoɖo sia be enye busunya si ta wòdze na ku ɖo. Wogblɔ be: “Ðaseɖiɖi bubu kae gahiã mí?” (Luka 22:70, 71; Marko 14:64) Eya ta wobla Yesu hekplɔe yi Roma Nutodziɖula Pontio Pilato gbɔ.
Anɔ eme be Yuda Iskariot kpɔe be wokplɔ Yesu yina Pilato gbɔ. Esi Yuda kpɔe be wotso kufia na Yesu la, evee eye mɔkpɔkpɔ bu ɖee. Gake le esi tefe be wòatrɔ dzi me vavã ahatrɔ ɖe Mawu ŋu la, etrɔ klosalo 30 la yi na nunɔlawo fe tatɔwo. Yuda gblɔ na wo be: “Mewɔ nu vɔ̃ be mede ʋu maɖifɔ asi.” Gake woɖo eŋu nɛ vevemaseɖeamenutɔe be: “Afi kae nya ma ka na mí? Wò ŋutɔ wò nyae nye ema!”—Mateo 27:4.
Yuda tsɔ klosalo 30 la fu gbe ɖe gbedoxɔa me, eye wògawɔ nu vɔ̃ bubu esi wòte kpɔ be yeawu ye ɖokui. Edze abe esime Yuda nɔ agbagba dzem be yeade ka ve la, atilɔ si ŋu wòsa kaa ɖo la ŋe ene. Ege va dze agakpe siwo le ete la dzi eye efe fodo wó too.—Dɔwɔwɔwo 1:17, 18.
Le ŋdi kanya ma me la, wokplɔ Yesu yi Pontio Pilato fe fiasã me. Gake Yudatɔ siwo kplɔe yi la mege ɖe fiasãa me o. Elabena wosusu be hadede kple Dukɔwo me tɔwo alea ana yewoagblẽ kɔ ɖo na yewo ɖokui. Esia awɔe be womadze aɖu nua le Nisan 15 lia dzi, si nye Amɔwɔ Maʋamaʋã Bolo Ŋkekenyuia fe ŋkeke gbãtɔ, si hã woɖuna wònyea Ŋutitotoŋkekenyuia fe akpa aɖe la o.
Pilato do va wo gbɔ hebia wo be: “Nya kae mietsɔ ɖe ame sia ŋu?” Woɖo eŋu be: “Ne menye nu gbegblẽ wɔlae ame sia nye o la, anye ne míedee asi na wò o.” Pilato anya se le eɖokui me be wole nya fom ɖe ye nu, eya ta egblɔ na wo be: “Miawo ŋutɔwo mikplɔe yii, ne miadrɔ̃ ʋɔnui le miafe se la nu.” Tame vɔ̃ si Yudatɔwo ɖo be yewoawui la dze fãa esi wogblɔ be: “Se meɖe mɔ na mí be míawu ame o.”—Yohanes 18:29-31.
Anɔ eme be ne Yudatɔwo wu Yesu le Ŋutitotoŋkekenyuia ɖuɣi la, zi atɔ. Ke hã ŋusẽ le Romatɔwo ya si be woawu ame le dunyahehe fe nutsotsowo ta. Eya ta ne wote ŋu na Romatɔwo wui la, ana wòadze abe efe kua ŋuti fɔɖiɖi mele Yudatɔ siawo dzi o ene.
Subɔsubɔhakplɔlawo megblɔe na Pilato be yewobu fɔ Yesu ɖe busunyagbɔgblɔ ta o. Fifia wogatso enu kple alakpanya sia be: “Míekpɔ ame sia [1] wòle to gblẽm na míafe dukɔa me tɔwo eye [2] wògbe na amewo be womegadzɔ nu na Kaisaro o [3] hele gbɔgblɔm be ye ŋutɔe nye Kristo, fia la.”—Luka 23:2.
Esi Pilato nye Roma dziɖuɖua tefe nɔla ta la, etsi dzi ɖe nutsotso si nye be Yesu gblɔ be yenye fia la ŋu. Eya ta Pilato gatrɔ yi fiasãa me, eye wòyɔ Yesu hebiae be: “Wòe nye Yudatɔwo fe Fia la?” Efe biabiaa fia be, ‘Ðe nèda dziɖuɖua fe se dzi hewɔ ɖokuiwò fia tsɔ tsi tsitre ɖe Kaisaro ŋua?’ Ðewohĩ esi Yesu di be yeanya nu si Pilato se tso ye ŋu xoxo ta la, ebiae be: “Wò ŋutɔ ɖokuiwò sie nèle nya sia biam le loo alo ame bubuwoe gblɔ ŋutinye nya na wòa?”—Yohanes 18:33, 34.
Esi Pilato menya nu boo aɖeke tso Yesu ŋu o, evɔ wòdi be yeadze sii nyuie wu ta la, eɖo eŋu be: “Yudatɔe menyea?” Eye wògblɔ kpee be: “Wò ŋutɔ wò dukɔ kple nunɔlawo fe tatɔwoe tsɔ wò de asi nam. Nu kae nèwɔ?”—Yohanes 18:35.
Yesu medze agbagba be yeasi le nya vevi si le toa me, si ku ɖe fianyenye ŋu, la nu o. Ale si wòɖo nyaa ŋui la awɔ nuku na Nutodziɖula Pilato godoo.


text:
TA 10
Fia La Le Efe Amewo Ŋu Kɔm Le Gbɔgbɔ Me
1-3. Nu kae Yesu wɔ esi wòkpɔe be wonɔ ɖi fom gbedoxɔa?
YESU dea bubu gbedoxɔ si nɔ Yerusalem la ŋu vevie, elabena enya tefe si tɔgbi wònye. Tso gbe aɖe gbe ke la, gbedoxɔae nye afi si koŋ tadedeagu vavãtɔ yia edzi le le anyigba dzi. Gake ele be tadedeagu ma nanɔ dzadzɛ ahanɔ kɔkɔe, elabena enye tadedeagu na Mawu kɔkɔe, Yehowa. Eya ta bu ale si Yesu anya se le eɖokui me esi wòva gbedoxɔa me le Nisan 10, fe 33 M.Ŋ. dzi eye wòkpɔe be wonɔ ɖi fom tefea la ŋu kpɔ. Nu kawoe nɔ edzi yim?—Mixlẽ Mateo 21:12, 13.
2 Asitsala kple gaɖɔlila ŋuklẽlawo bɔbɔ nɔ anyi ɖe gbedoxɔa fe akpa si nye Dukɔwo Me Tɔwo Ƒe Xɔxɔnua henɔ ame siwo va afi ma be yewoasa vɔ na Yehowa la tafam. * Yesu “[nyã] ame siwo le nu dzram kple ame siwo le nu flem le gbedoxɔa me la katã do goe, eye wòmu gaɖɔlilawo fe kplɔ̃wo.” (Tsɔe sɔ kple Nexemiya 13:7-9.) Ebu fɔ ɖokuitɔdila mawo be wotsɔ ye Fofo fe afe la wɔ “adzodalawo fe doe.” Yesu to esia dzi ɖe ale si wòdea bubu gbedoxɔa kple nu si wòle tsitre ɖi na ŋu la fia. Ele be tadedeagu si wotsɔna naa Fofoa la nanɔ dzadzɛ!
3 Ƒe alafa geɖe le ema megbe, esi woɖo Yesu zi dzi abe Mesia Fiaɖufea fe Fia ene vɔ la, egakɔ gbedoxɔ aɖe ŋu, eye esia ka mí ame siwo katã di be míasubɔ Yehowa le mɔ nyuitɔ nu egbea. Gbedoxɔ ka ŋue wòkɔ?
“Lewi Viwo” Ŋu Kɔkɔ
4, 5. (a) Tso fe 1914 va ɖo fe 1919 fe gɔmedzedze lɔfo la, aleke wokɔ Yesu yomedzela amesiaminawo ŋui? (b) Ðe Mawu fe amewo ŋu kɔkɔ la se ɖe afi ma? Ðe eme.
4 Abe ale si míekpɔe le agbalẽ sia fe Ta Evelia me ene la, esi woɖo Yesu zi dzi le fe 1914 me megbe la, eya kple Fofoa wova lé ŋku ɖe gbɔgbɔmegbedoxɔa, si nye ɖoɖo siwo wowɔ ɖe tadedeagu vavãtɔ ŋu la ŋu. * Esi wova lé ŋku ɖe gbedoxɔa ŋu vɔ la, Fia la kpɔe be ehiã be yeakɔ “Lewi viwo,” si le tsitre ɖi na Kristotɔ amesiaminawo, la ŋu. (Mal. 3:1-3) Tso fe 1914 va ɖo fe 1919 fe gɔmedzedze lɔfo me la, Yehowa, Galólola la, ɖe mɔ efe amewo to dodokpɔ kple nɔnɔme sesẽ geɖewo me be yeatsɔ akɔ wo ŋu. Dzidzɔtɔe la, amesiamina mawo to dodokpɔ sesẽ mawo me do dedie, si na wo ŋu kɔ nyuie azɔ eye wole klalo be yewoaɖee afia be yewodi vevie be yewoawɔ dɔ na Mesia Fia la!
5 Ðe ema fia be Mawu fe amewo ŋu kɔkɔ se ɖe afi ma? Ao. Le ŋkeke mamlɛawo katã me la, Yehowa to Mesia Fia la dzi le kpekpem ɖe eyomedzelawo ŋu be woanɔ dzadzɛ ale be woate ŋu ayi edzi anɔ gbɔgbɔmegbedoxɔa me. Míadzro ale si wòle wo ŋu kɔm le agbenɔnɔ kple hakplɔɖoɖo gome la me le ta eve siwo kplɔ esia ɖo me. Gake mina míadzro ale si wòle wo ŋu kɔm le gbɔgbɔ me la me gbã. Ado ŋusẽ míafe xɔse ŋutɔ be míadzro nu siwo wɔm Yesu le—esiwo dzena gaglã kple esiwo medzena gaglã o siaa—tsɔ le kpekpem ɖe eyomedzelawo ŋu be woanɔ dzadzɛ le gbɔgbɔ me la me.
“Mikɔ Mia Ðokui Ŋu!”
6. Aleke nya siwo Yehowa gblɔ na Yudatɔ aboyomewo la na míese nu si wòfia be woanɔ dzadzɛ le gbɔgbɔ me la gɔme?
6 Nu kae wòfia be woanɔ dzadzɛ le gbɔgbɔ me? Be míaɖo nya sia ŋu la, mina míadzro nya siwo Yehowa gblɔ na Yudatɔwo esi ɣeyiɣia de be woatrɔ agbɔ tso aboyo me le Babilon le fe alafa adelia D.M.Ŋ. me la me kpɔ. (Mixlẽ Yesaya 52:11.) Gbedoxɔa dzadzraɖo kple tadedeagu vavãtɔ gbugbɔɖoanyi ta koŋue Yudatɔawo atrɔ agbɔ va Yerusalem ɖo. (Ezra 1:2-4) Yehowa di be yefe amewo naɖe asi le Babilontɔwo fe subɔsubɔnuwɔna ɖe sia ɖe ŋu. De dzesii be nya siwo wògblɔ na wo la dometɔ ɖe sia ɖe nye sedede. Egblɔ be: “Migaka asi nu makɔmakɔ aɖeke ŋu o!,” “miʋu tso wo dome,” “mikɔ mia ɖokui ŋu!” Mele be woatsɔ alakpasubɔsubɔ nuwɔna aɖeke afo ɖi tadedeagu vavãtɔ o. Eya ta nya ta kae míafo azɔ? Be woanɔ dzadzɛ le gbɔgbɔ me fia be woafo asa na alakpasubɔsubɔ fe nufiafiawo kple efe nuwɔna ɖe sia ɖe.
7. Ðoɖo ka dzie Yesu to le kpekpem ɖe eyomedzelawo ŋu be woanɔ dzadzɛ le gbɔgbɔ me?
7 Esi woɖo Yesu Fiae megbe teti la, ewɔ ɖoɖo aɖe si dze gaglã, si dzi wòato akpe ɖe eyomedzelawo ŋu be woanɔ dzadzɛ le gbɔgbɔ me. Ðoɖo mae nye be Kristo ɖo kluvi nutefewɔla kple aɖaŋudzela la le fe 1919 me. (Mat. 24:45) Hafi fe ma naɖo la, Biblia Nusrɔ̃viwo kɔ wo ɖokuiwo ŋu tso alakpasubɔsubɔ nufiafia geɖe me xoxo. Gake egahiã be woakɔ wo ŋu ɖe edzi le gbɔgbɔ me. Kristo to efe kluvi nutefewɔla la dzi na numekɔkɔ eyomedzelawo vivivi be ele be woaɖe asi le azãɖuɖu kple kɔnu aɖewo ŋu. (Lod. 4:18) Mina míadzro wo dometɔ aɖewo me kpɔ.
Ðe Wòle Be Kristotɔwo Naɖu Kristmas-a?
8. Nu kae Biblia Nusrɔ̃viwo nya tso Kristmas ŋu tso gbe aɖe gbe ke, gake nu ka gɔmee womese ɣemaɣi o?
8 Biblia Nusrɔ̃viwo nya tso gbe aɖe gbe ke be trɔ̃subɔsubɔ mee Kristmas dzɔ tso eye be menye December 25 dzie wodzi Yesu o. Le kpɔɖeŋu me, December 1881 fe Zion Gbetakpɔxɔ gblɔ be: “Wokplɔ trɔ̃subɔla miliɔn geɖewo va sɔlemehaa me. Togbɔ be wotrɔ ŋkɔ be yewozu kristotɔwo hã la, womeɖe asi le wofe trɔ̃subɔsubɔkɔnuwo ŋu o, elabena ɖeko wotrɔ ŋkɔ na wofe trɔ̃nuawo be wozu sɔlemeha nunɔlawo, eye wotrɔ ŋkɔ na wofe trɔ̃subɔsubɔzãwo be wozu kristotɔwo fe azãwo. Azã siawo dometɔ ɖekae nye Kristmas.” Le fe 1883 me la, woɖe nu me le Gbetakpɔxɔ me nyati aɖe si fe tanyae nye “Ɣekaɣie Wodzi Yesu?” me be October fe gɔmedzedze lɔfoe wodzi Yesu. * Ke hã, Biblia Nusrɔ̃viawo mese egɔme ɣemaɣi be ele be yewoadzudzɔ Kristmas ɖuɖu o. Brooklyn Betel fomea me tɔwo kura gɔ̃ hã gakpɔtɔ nɔ eɖum. Gake nuwo va dze tɔtrɔ le fe 1926 megbe. Nu ka tae?
9. Nu ka gɔmee Biblia Nusrɔ̃viwo va se tso Kristmas ŋu?
9 Biblia Nusrɔ̃viawo yi edzi wɔ numekuku tsitotsito tso nya sia ŋu eye wova se egɔme be afi si Kristmas dzɔ tso kple nu siwo yia edzi le azã ma ɖuɣi la katã medea bubu Mawu ŋu o. Nyati si nye “Afi Si Kristmas Dzɔ Tso,” si wota ɖe December 14, 1927 fe Nunyonameɣi magazinea me la gblɔ be trɔ̃subɔlawo fe azãe Kristmas nye; edo fome kple trɔ̃subɔsubɔ eye wòdoa dzidzɔkpɔkpɔ yome nɔnɔ ɖe ŋgɔ. Woɖe eme le nyatia me be Kristo mede se be woaɖu azã sia o, eye wotsɔ ŋkubiãnya sia fo etae be: “Esi wònye be xexea, míafe ŋutilã, kple Abosam kpɔa dzidzɔ ɖe azã sia . . . ŋu ta la, edze fãa be mesɔ be ame siwo tsɔ wo ɖokuiwo na be yewoasubɔ Yehowa bliboe la nayi edzi akpɔ gome le eɖuɖu me o.” Eya ta mewɔ nuku o be Betel fomea megaɖu Kristmas le December ma me o, eye womegaɖui kpɔ hã o va se ɖe egbe!
10. (a) Aleke woklo nu le Kristmas ŋu le December 1928 me? (Kpɔ aɖaka si nye “ Kristmas, Efe Dzɔtsofe Kple Taɖodzinu” hã.) (b) Aleke woxlɔ̃ nu Mawu fe amewo tso ŋkekenyui kple azãɖuɖu bubu siwo wòle be woafo asa na la ŋui? (Kpɔ aɖaka si nye “ Nukoklo Le Ŋkekenyui Kple Azãɖuɖu Bubuwo Dzi.”)
10 Le fe si kplɔe ɖo me la, wogaxlɔ̃ nu Biblia Nusrɔ̃viawo vevie tso Kristmas ŋu. Le December 12, 1928 dzi la, Nɔviŋutsu Richard H. Barber, si nye Brooklyn Betel fomea me tɔ la fo nufo ʋãme aɖe le radio dzi tsɔ klo nu le trɔ̃subɔsubɔnuwɔna nyɔŋu siwo me azã sia dzɔ tso la dzi. Aleke Mawu fe amewo wɔ nu ɖe mɔfiame sia si me kɔ, si tso míafe dɔwɔfegã la ŋui? Nɔviŋutsu Charles Brandlein gblɔ tso ɣeyiɣi si me eya kple efe fomea wodzudzɔ Kristmas ɖuɖu la ŋu be: “Ðe wòve mí be míaɖe asi le trɔ̃subɔsubɔnuwɔna mawo ŋua? Kura o! . . . Ðeko wòle na mí abe awu xoxo vuvu aɖe tsɔtsɔ fu gbe ene.” Nɔviŋutsu Henry A. Cantwell, si va zu dzikpɔla mɔzɔla emegbe, hã se le eɖokui me nenema. Egblɔ be: “Dzidzɔe wònye na mí be míeɖe asi le nu mawo ŋu tsɔ ɖee fia be míelɔ̃ Yehowa vavã.” Kristo yomedzela siwo nɔ anyi ɣemaɣi la lɔ̃ faa wɔ tɔtrɔ siwo hiã heɖe asi le azã ma si dzɔ tso alakpasubɔsubɔ me la ɖuɖu ŋu. *—Yoh. 15:19; 17:14.
11. Aleke míate ŋu aɖee afia be Mesia Fia la fe akpa dzie míele vavã?
11 Kpɔɖeŋu nyui kae nye esi Biblia Nusrɔ̃vi wɔnutefe mawo ɖo ɖi na mí! Ele be wofe kpɔɖeŋu nyui sia naʋã mí míabia mía ɖokui be: ‘Aleke mewɔa nu ɖe mɔfiame siwo tsoa habɔbɔa gbɔ la ŋui? Ðe metsɔa dzidzɔ xɔa wo hewɔna ɖe wo dzia?’ Ne míelɔ̃na faa ɖoa to la, aɖee afia be Mesia Fia la fe akpa dzie míele vavã, ame si le kluvi nutefewɔlaa zãm tsɔ le gbɔgbɔmenuɖuɖu nam mí ɖe ɣeyiɣi nyuitɔ dzi.—Dɔw. 16:4, 5.
Ðe Wòle Be Kristotɔwo Nazã Atitsogaa?
12. Ƒe geɖe va yi la, aleke Biblia Nusrɔ̃viwo bua atitsogae?
12 Ƒe geɖe va yi la, Biblia Nusrɔ̃viwo bua atitsoga be enye dzesi si sɔ be Kristotɔwo nazã. Womebui be ele be yewoade ta agu na atitsoga ya o, elabena wonya be trɔ̃subɔsubɔ menyo o. (1 Kor. 10:14; 1 Yoh. 5:21) Le keke fe 1883 me ke la, Gbetakpɔxɔ na eme kɔ nyuie be “tadedeagu na nɔnɔmewɔwɔe ɖe sia ɖe nye ŋunyɔ na Mawu.” Gake le gɔmedzedzea me la, Biblia Nusrɔ̃viwo susui be yewoate ŋu azã atitsoga le mɔ aɖewo nu wòasɔ. Le kpɔɖeŋu me, wotsɔa dzidzɔ dea atitsoga kple fiakuku fe akɔtadzesi wofe awuwo ŋu. Wose egɔme ɣemaɣi be esia nye dzesi be yewoka ɖe edzi be ne yewowɔ nutefe va se ɖe ku me la, yewoaxɔ agbefiakuku la. Tso fe 1891 me la, wodze atitsoga kple fiakuku fe akɔtadzesia tata ɖe Gbetakpɔxɔ fe akpa dzi.
13. Numekɔkɔ kawoe wona Kristo yomedzelawo tso atitsoga zazã ŋu? (Kpɔ aɖaka si nye “ Numekɔkɔ Siwo Wona Vivivi Tso Atitsoga Zazã Ŋu” hã.)
13 Biblia Nusrɔ̃viawo melɔ̃a nu le atitsoga kple fiakuku fe akɔtadzesia gbɔ kura o. Gake tso fe 1920-awo fe nuwuwu lɔfo la, wova ɖe nu me na Kristo yomedzelawo vivivi tso atitsoga zazã ŋu. Nɔviŋutsu Grant Suiter, si va zu Dɔdzikpɔhaa me tɔ emegbe la gblɔ tso takpekpe aɖe si wowɔ le Detroit, Michigan (U.S.A.) le fe 1928 me ŋu be: “Le takpekpe ma me la, menye ɖeko wogblɔ be mehiã be míazã atitsoga kple fiakuku fe akɔtadzesia o, ke boŋ wona eme kɔ na mí fãa hã be enye nu gbegblẽ.” Le fe ʋɛ siwo kplɔe ɖo me la, wogana numekɔkɔ geɖe tso nya sia ŋu. Eme va kɔ nyuie be mele be woazã atitsoga le tadedeagu si le dzadzɛ hele kɔkɔe la me o.
14. Aleke Mawu fe amewo wɔ nu ɖe numekɔkɔ siwo wona wo vivivi tso atitsoga ŋu la ŋui?
14 Aleke Mawu fe amewo wɔ nu ɖe numekɔkɔ siwo wona wo vivivi tso atitsoga ŋu la ŋui? Ðe woyi edzi nɔ atitsoga kple fiakuku fe akɔtadzesi si gbɔ womelɔ̃a nu le o la zãma? Nɔvinyɔnu Lela Roberts, si le Yehowa subɔm hena fe geɖe la gblɔ be: “Esi míenya se nu si wòle tsitre ɖi na gɔme nyuie ko la, míedzudzɔ ezazã enumake.” Nɔvinyɔnu wɔnutefe bubu si ŋkɔe nye Ursula Serenco hã ɖe ale si ame geɖe se le wo ɖokui me la gblɔ ale: “Míeva se egɔme be nu si ŋu míedea asixɔxɔe tsã be enye dzesi na mía Afetɔ fe ku kple míafe nutefewɔwɔ abe Kristotɔwo ene la, sigbeɖe trɔ̃subɔsubɔ fe dzesie wònye. Le ɖekawɔwɔ me kple Lododowo 4:18 me nyawo la, dzi dzɔ mí be kekelia me va kɔ ɖe edzi.” Kristo yomedzela wɔnutefe mawo medi be yewoakpɔ gome le alakpasubɔsubɔ nuwɔna makɔmakɔ aɖeke me kura o!
15, 16. Aleke míate ŋu aɖee afia be míedi vevie be míana Yehowa fe gbɔgbɔmegbedoxɔa fe anyigbadzixɔxɔnuawo nanɔ dzadzɛ?
15 Esiae míawo hã míeɖo kplikpaa be míawɔ egbea. Míenya be Kristo le ɖoɖo aɖe si míekpɔna gaglã, si nye kluvi nutefewɔla kple aɖaŋudzela la, dzi tom le kpekpem ɖe eyomedzelawo ŋu be woanɔ dzadzɛ le gbɔgbɔ me. Eya ta ne woto gbɔgbɔmenuɖuɖu siwo wonaa mí dzi kɔ to dzi na mí be alakpasubɔsubɔ mee nuwɔna alo kɔnu aɖewo dzɔ tso la, míewɔa asitɔtrɔ siwo hiã la enumake ɖokuibɔbɔtɔe. Abe mía nɔviŋutsu kple nɔvinyɔnu siwo nɔ anyi le Kristo fe anyinɔɣia fe gɔmedzedze ene la, míeɖoe kplikpaa be míana Yehowa fe gbɔgbɔmegbedoxɔa fe anyigbadzixɔxɔnuawo nanɔ dzadzɛ.
16 Le ŋkeke mamlɛawo katã me la, Kristo le nu siwo medzena gaglã o hã wɔm, be yeatsɔ akpɔ Yehowa fe amewo fe hamewo ta tso ame siwo ate ŋu afo ɖi hamea le gbɔgbɔ me la si me. Aleke wòle esia wɔmee? Mina míakpɔe ɖa.
“Ame Vɔ̃ɖiwo” Me Mama Tso “Ame Dzɔdzɔewo” Gbɔ
17, 18. Le ɖɔ ŋuti kpɔɖeŋua me la, nu kae nya siwo gbɔna la fia? (a) Ðɔ si woɖi ɖe fu me, (b) “Tɔmelã ɖe sia ɖe fomevi” ɖeɖe, (d) Tɔmelã nyuiawo dede nugowo me, (ɖ) Tɔmelã manyomanyoawo tsɔtsɔ fu gbe.
17 Míafe Fia Yesu Kristo fe ŋku le Mawu fe amewo fe hame siwo le xexea me katã la ŋu be yeakpɔ wo ta. Togbɔ be míate ŋu akpɔ esia gaglã o hã la, Kristo kple mawudɔlawo le amewo me mama dɔ aɖe wɔm. Yesu fo nu tso esia ŋu le ɖɔ ŋuti kpɔɖeŋua me. (Mixlẽ Mateo 13:47-50.) Kpɔɖeŋu sia gɔme ɖe?
18 “Ðɔ aɖe si woɖi ɖe fu me.” Ðɔ la le tsitre ɖi na Fiaɖufegbefãɖeɖedɔa eye atsiafu la le tsitre ɖi na amefomea, si wole gbefã ɖem na. Eɖea “tɔmelã ɖe sia ɖe fomevi.” Nya nyuia hea ame fomevi vovovowo—ame siwo wɔa ŋgɔyiyi va zua Kristotɔ vavãwo kple ame geɖe siwo ate ŋu aɖe ɖetsɔleme fia gbã gake womeva wɔa ɖeka kple tadedeagu vavãtɔ o siaa. * Wofo tɔmelã “nyuiawo nu fu” ɖe nugowo me. Wofoa dzinyuitɔwo nu fu ɖe hamewo, siwo wotsɔ sɔ kple nugowo, la me be woatsɔ tadedeagu si le dzadzɛ na Yehowa. “Wotsɔ manyomanyoawo ya fu gbe.” Le ŋkeke mamlɛawo katã me la, Kristo kple mawudɔlawo le “ame vɔ̃ɖiwo” me mam ɖa tso “ame dzɔdzɔewo” gbɔ. * Eya ta womeɖea mɔ na ame siwo si dzi fe nɔnɔme nyui mele o—ɖewohĩ ame siwo medi be yewoaɖe asi le dzixɔse kple nuwɔna gbegblẽwo ŋu o—la be woava fo ɖi hamea o. *
19. Aleke nèsena le ɖokuiwo me tso nu siwo wɔm Kristo le be yeatsɔ akpɔ Mawu fe amewo kple tadedeagu vavãtɔa ta be woayi edzi anɔ dzadzɛ la ŋu?
19 Ðe mede dzi fo na mí ŋutɔ be míenya be míafe Fia Yesu Kristo le ame siwo le efe dzikpɔkpɔ te la ta kpɔm oa? Eye ɖe mefaa akɔ na mí ŋutɔ be míenya be ale si Yesu ʋã ŋu ɖe tadedeagu vavãtɔ ŋu le fe alafa gbãtɔ me hekɔ gbedoxɔa ŋu la, nenema kee wògale ŋu ʋãm ɖe tadedeagu vavãtɔ kple tadeagula vavãwo ŋu egbea oa? Aleke gbegbe míedaa akpee nye esi be Kristo le dɔ dzi vevie be yeakpɔ Mawu fe amewo ta be woanɔ dzadzɛ le gbɔgbɔ me ahatsɔ subɔsubɔ vavã si le dzadzɛ ana Yehowa! Eya ta mina míafo asa na alakpasubɔsubɔ nuwɔna ɖe sia ɖe atsɔ aɖee afia be míewɔa nutefe na Fia la kple efe Fiaɖufea.
^ mm. 2 Esi wònye be gaku aɖe koŋ li wòle be Yudatɔ siwo va gbedoxɔa me nazã atsɔ axe gbedoxɔmedzɔ si woxena fe sia fe ta la, eva hiãna be woaɖɔli ga, eye gaɖɔlilawo biana be woaxe fe na yewo ɖe ga si woɖɔli na wo ta. Azɔ hã, ele be woafle lã siwo woatsɔ asa vɔe. Anɔ eme be asi si wodona ɖe lãwo ŋu kple ga home si gaɖɔlilawo xɔna la gbɔ eme akpa eya tae Yesu yɔ wo be “adzodalawo” ɖo.
^ mm. 4 Yehowa fe ame siwo le anyigba dzi la dea ta agu nɛ le gbɔgbɔmegbedoxɔ gã la fe anyigbadzixɔxɔnuawo.
^ mm. 8 Woɖe eme le nyatia me be gbɔgblɔ be wodzi Yesu le December, si nye vuvɔŋɔli, me “mewɔ ɖeka kple nya si Biblia gblɔ be alẽkplɔlawo nɔ gbedzi nɔ wofe alẽwo ŋu dzɔm o.”—Luka 2:8.
^ mm. 10 Nɔviŋutsu Frederick W. Franz gblɔ le lɛta aɖe si wòŋlɔ na nɔvi aɖe le November 14, 1927 dzi me be: “Míegale Kristmas ɖu ge le Betel fe sia me o. Betel fomea da asi ɖe edzi be míadzudzɔ Kristmas ɖuɖu.” Le ɣleti ʋɛ aɖewo megbe la, Nɔviŋutsu Franz gblɔ le lɛta bubu si wòŋlɔ le February 6, 1928 dzi me be: “Afetɔ la le mía ŋu kɔm vivivi tso vodada siwo me Abosam fe Babilon habɔbɔa kplɔ mí de tsã la me.”
^ mm. 18 Le kpɔɖeŋu me, bu eŋu kpɔ; le fe 2013 me la, gbefãɖela 7,965,954 ye míenye le xexea me godoo, gake ame 19,241,252 sɔŋ ye de Kristo fe ku fe Ŋkuɖodzia le fe ma me.
^ mm. 18 Tɔmelã nyuiawo me mama tso manyomanyoawo gbɔ to vovo na alẽwo me mama tso gbɔ̃wo gbɔ. (Mat. 25:31-46) Alẽwo me mama tso gbɔ̃wo gbɔ, alo ʋɔnudɔdrɔ̃ amewo be wonye alẽwo alo gbɔ̃wo, ayi edzi le xaxa gã si gbɔna me. Va se ɖe ɣemaɣi la, ame siwo nye tɔmelã manyomanyowo la agate ŋu atrɔ ava Yehowa gbɔ, eye woafo wo nu fu ɖe nugowo, alo hamewo, me.—Mal. 3:7.
^ mm. 18 Mlɔebaa, woatsɔ tɔmelã manyomanyoawo afu gbe ɖe kpodzo bibi me, si le tsitre ɖi na tsɔtsrɔ̃ si ava wo dzi le etsɔme.


text:
TA ETƆ̃LIA
Tame Kae Mawu Ðo Ðe Amegbetɔwo Ŋu?
1. Tame kae Mawu ɖo ɖe amegbetɔwo ŋu?
TAME nyui aɖe ŋutɔe Mawu ɖo ɖe amegbetɔwo ŋu. Ewɔ ŋutsu kple nyɔnu gbãtɔ, siwo ŋkɔe nye Adam kple Xawa, be woanɔ agbe le abɔ nyakpɔ aɖe me. Efe tameɖoɖoe nye be woadzi viwo, woana anyigba blibo la nazu paradiso, eye woakpɔ lãwo dzi.—1 Mose 1:28; 2:8, 9, 15; kpɔ Dzesidenya 6.
2. (a) Aleke míewɔ nya be Mawu awɔ tame si wòɖo la dzi? (b) Nya kae Biblia gblɔ tso agbe mavɔ nɔnɔ ŋu?
2 Èbu be míava nɔ paradiso me gbe ɖeka? Yehowa gblɔ be “meɖo tame, eye mawɔe hã.” (Yesaya 46:9-11; 55:11) Vavãe, awɔ nu sia nu si wòɖo tame be yeawɔ la, eye naneke maxe mɔ nɛ o. Yehowa gblɔ be susu aɖe tae yewɔ anyigba la ɖo. Biblia gblɔ na mí be “menye ɖeko wòwɔe dzodzro o.” (Yesaya 45:18) Edi be amewo nanɔ anyigba blibo la dzi. Ame kawo fomevie Mawu di be woanɔ anyigba la dzi? Ɣeyiɣi didi kae wòdi be woanɔ edzi? Biblia ɖo eŋu be: “Ame dzɔdzɔewo anyi anyigba la dome, eye woanɔ edzi tegbee.”—Psalmo 37:29; Nyaɖeɖefia 21:3, 4.
3. Esi wònye be amewo dzea dɔ eye wokuna ta la, nya kawoe nàbia?
3 Gake egbea amewo dzea dɔ eye wokuna. Le tefe geɖewo la, amewo wɔa aʋa hewua wo nɔewo. Edze fãa be menye aleae Mawu ɖoe be nuwo nanɔ o. Ke nu kae dzɔ, eye nu ka tae nuwo va le alea? Biblia koe ate ŋu aɖo nyabiase siawo ŋu na mí.
MAWU ƑE FUTƆ AÐE
4, 5. (a) Ame kae fo nu kple Xawa to da aɖe dzi? (b) Aleke wòate ŋu adzɔe be ame si nye anukwareɖila nava zu fiafitɔ?
4 Biblia gblɔ na mí be futɔ aɖe le Mawu si “si woyɔna be Abosam kple Satana.” Satana to da aɖe dzi fo nu kple Xawa le Eden-bɔa me. (Nyaɖeɖefia 12:9; 1 Mose 3:1) Ena wòdze abe da lae nɔ nua fom ene.—Kpɔ Dzesidenya 7.
5 Ke Mawue wɔ Satana Abosam la? Ao. Mawudɔla aɖe si nɔ dzifo esime Mawu dzra anyigba dzi ɖo na Adam kple Xawa lae trɔ eɖokui zu Abosam. (Hiob 38:4, 7) Aleke esia ate ŋu adzɔe? Le kpɔɖeŋu me, aleke wòdzɔnae be ame si nye anukwareɖila va zua fiafitɔ? Womedzii fiafitɔ o. Gake nane si menye etɔ o la va nɔ edzrom vevie. Eyi edzi nɔ nua ŋu bum ale gbegbe be efe dzodzroa nu va sẽ ɖe edzi. Eye esi mɔnukpɔkpɔ su esi la, efi nua. Etrɔ eɖokui zu fiafitɔ.—Xlẽ Yakobo 1:13-15; kpɔ Dzesidenya 8.
6. Aleke mawudɔla aɖe wɔ va zu Mawu fe futɔ?
6 Alea tututu wòdzɔe le mawudɔla ma hã gome. Esi Yehowa wɔ Adam kple Xawa la, egblɔ na wo be woadzi vi ayɔ “anyigba la dzi.” (1 Mose 1:27, 28) Anɔ eme be mawudɔla ma gblɔ na eɖokui be: ‘Amegbetɔ mawo katã ate ŋu asubɔm le esi tefe be woasubɔ Yehowa!’ Zi ale si wòyi edzi nɔ eŋu bum la, zi nenemae nu si nye Yehowa tɔ la nɔ edzrom. Mawudɔla ma di be amewo nasubɔ ye. Eya ta eda alakpa na Xawa hekplɔe tra. (Xlẽ 1 Mose 3:1-5.) Esi wòwɔ esia la, eva zu Satana Abosam, Mawu fe futɔ.
7. (a) Nu kae na Adam kple Xawa ku? (b) Nu ka tae míetsina kua amegã alo nyagã hekuna?
7 Adam kple Xawa meɖo to Mawu o, eye woɖu atikutsetse la. (1 Mose 2:17; 3:6) Wowɔ nu vɔ̃ ɖe Yehowa ŋu, eye wova ku mlɔeba abe ale si tututu Yehowa gblɔe do ŋgɔ be adzɔ ene. (1 Mose 3:17-19) Adam kple Xawa fe dzidzimeviwo nye nu vɔ̃ wɔlawo, eya ta woawo hã wokuna. (Xlẽ Romatɔwo 5:12.) Na míakpɔ kpɔɖeŋu sia si akpe ɖe mía ŋu míase nu si tae Adam kple Xawa fe dzidzimeviwo hã nye nu vɔ̃ wɔlawo ɖo la gɔme. Tsɔe be èle abolo mèm le abolomegba si fe akpa aɖe nye ɖe eme la me. Aboloawo katã hã fe akpa ma anye ɖe eme abe abolomegba ke ene wòanye dzesi anɔ wo ŋu. Esi Adam meɖo to Mawu o la, ezu nu vɔ̃ wɔla. Esi wònye be Adam fe dzidzimeviwoe míenye ta la, mí katã míenye nu vɔ̃ wɔlawo alo nu vɔ̃ fe “dzesi” si nɔ eŋu la ke le míawo hã mía ŋu. Eye esi mí katã míenye nu vɔ̃ wɔlawo tae míetsina kua amegã alo nyagã hekuna ɖo.—Romatɔwo 3:23; kpɔ Dzesidenya 9.
8, 9. (a) Aleke Satana di be Adam kple Xawa nabu Mawu? (b) Nu ka tae Mawu mewu aglãdzelaawo enumake o?
8 Satana dze aglã ɖe Yehowa ŋu esi wòna Adam kple Xawa da le Mawu fe se dzi. Edi be Adam kple Xawa naxɔe ase be Mawu nye alakpatɔ kple dziɖula si media nyui na eteviwo o. Nya si Satana nɔ gbɔgblɔmee nye be amegbetɔwo mehiã Mawu fe mɔfiame o, eye ele be Adam kple Xawa natso nya me le nu si nye nyui kple vɔ̃ ŋu na wo ɖokuiwo. Eya ta aleke wòle be Yehowa nakpɔ nya sia gbɔe? Mawu ate ŋu awu aglãdzela mawo ahatsi aglãdzedzea nu enumake hafi. Gake ɖe ema wɔwɔ aɖo kpe edzi be aʋatsokalae Satana nyea? Kura o.
9 Eya tae Yehowa mewu aglãdzelaawo enumake o. Ke boŋ ena ɣeyiɣi amegbetɔwo be woaɖu wo ɖokuiwo dzi. Esia ana wòadze fãa be aʋatsokalae Satana nye ahaɖee afia be Yehowa nya nu si nyo na amegbetɔwo. Míasrɔ̃ nu geɖe tso esia ŋu le Ta 11 lia me. Gake nu kae nèsusu tso Adam kple Xawa fe nyametsotsoa ŋu? Ðe wo tɔ dzɔ be woaxɔ Satana dzi ase ahagbe toɖoɖo Mawua? Yehowae na nu sia nu si nɔ Adam kple Xawa si la wo. Ena agbe deblibo, afe nyui aɖe kple dɔ si wosea vivi na la wo. Gake Satana ya mewɔ nu nyui aɖeke na wo kpɔ o. Ne ɖe wò hã nènɔ afi ma la, anye ne nu kae nàwɔ?
10. Nyametsotso vevi kae dze ŋgɔ mía dometɔ ɖe sia ɖe?
10 Nyametsotso ma tɔgbi dze ŋgɔ mía dometɔ ɖe sia ɖe egbea, eye míafe agbe nɔ te ɖe nyametsotso ma dzi. Míate ŋu atiae be Yehowa nanye míafe Dziɖula ahaɖo toe eye míakpe asi ɖe eŋu woaɖo kpe edzi be aʋatsokalae Satana nye. Alo míate ŋu atiae hã be Satana nanye míafe dziɖula. (Psalmo 73:28; xlẽ Lododowo 27:11.) Xexea me nɔla ʋɛ aɖewo koe ɖoa to Mawu. Le nyatefe me la, menye Mawue le xexe sia dzi ɖum o. Ne menye Mawue nye xexea dzi ɖula o ɖe, ke ame kae?
AME KAE LE XEXE SIA DZI ÐUM?
11, 12. (a) Nu kae ŋugbe si Satana do na Yesu la ɖe fia? (b) Mawunyakpukpui kawoe ɖee fia be Satanae le xexea dzi ɖum?
11 Yesu nya ame si tututu le xexe sia dzi ɖum. Gbe ɖeka Satana ɖe “xexemefiaɖufewo katã kple wofe ŋutikɔkɔe” fia Yesu. Eye Satana do ŋugbe na Yesu be: “Matsɔ nu siawo katã ana wò ne èdze klo de ta agu nam.” (Mateo 4:8, 9; Luka 4:5, 6) Bia ɖokuiwò be, ‘Ne ɖe fiaɖufe mawo menye Satana tɔ o la, ɖe wòagblɔ be yeatsɔ wo ana Yesua?’ Ao. Eya ta Satana tɔe dziɖuɖuwo katã nye.
12 Ðewohĩ àbia be: ‘Aleke Satana ate ŋu anye xexe sia fe dziɖulae? Ðe menye Yehowa Ŋusẽkatãtɔ lae wɔ xexe blibo la oa?’ (Nyaɖeɖefia 4:11) Nyatefee, Yehowae wɔ xexea, gake Yesu yɔ Satana tẽe be “xexe sia dzi ɖula.” (Yohanes 12:31; 14:30; 16:11) Apostolo Paulo hã yɔ Satana Abosam be “nuɖoanyi sia fe mawu.” (2 Korintotɔwo 4:3, 4) Eye apostolo Yohanes hã ŋlɔ bena “xexe blibo la katã le vɔ̃ɖitɔ la fe ŋusẽ te.”—1 Yohanes 5:19.
ALEKE WOAVA TSRƆ̃ XEXE SI DZI ÐUM SATANA LE LAE?
13. Nu ka tae míehiã xexe yeye?
13 Gbegblẽm ko nuwo le ɖe edzi le xexe sia me. Aʋawɔwɔ, nu fitifiti wɔwɔ, alakpanuwɔwɔ kple ŋutasẽnuwɔwɔ sɔŋ koe xɔ afe ɖe eme. Amegbetɔwo mate ŋu aɖe kuxi siawo ɖa o, eɖanye aleke kee wodze agbagbae o. Gake etefe madidi o Mawu atsrɔ̃ xexe vɔ̃ɖi sia le efe Armagedon-ʋa la me, eye wòana xexe yeye si me dzɔdzɔenyenye anɔ la nava xɔ ɖe etefe.—Nyaɖeɖefia 16:14-16; kpɔ Dzesidenya 10.
14. Ame kae Mawu tia be wòanye Dziɖula le Efe Fiaɖufea me? Nya kae Biblia gblɔ ɖi tso Yesu ŋu?
14 Yehowa tia Yesu Kristo wònye Efe dziɖuɖu alo Fiaɖufe si le dzifo la fe Fia. Biblia gblɔe ɖi fe akpe geɖe do ŋgɔ be Yesu anye “Ŋutifafafia” eye nuwuwu manɔe na efe dziɖuɖu o. (Yesaya 9:6, 7) Yesu fia eyomedzelawo be woado gbe ɖa le dziɖuɖu sia fe vava ŋu esi wògblɔ be: “Wò Fiaɖufe nava. Wò lɔlɔ̃nu nava eme le anyigba dzi abe ale si wòle le dzifo ene.” (Mateo 6:10) Míakpɔ ale si Mawu Fiaɖufea ava xɔ ɖe dziɖuɖu siawo tefe le Ta 8 lia me. (Xlẽ Daniel 2:44.) Eyome Mawu fe Fiaɖufea ana anyigba la nazu paradiso nyakpɔ aɖe; kpɔ Dzesidenya 11.
XEXE YEYE TU AƑE!
15. Nu kae nye “anyigba yeye” la?
15 Biblia do ŋugbe be: “Míele dzifo yeye kple anyigba yeye, siwo me dzɔdzɔenyenye anɔ la, lalam.” (2 Petro 3:13; Yesaya 65:17) Ɣeaɖewoɣi ne Biblia fo nu tso “anyigba” ŋu la, nu si wòwɔnae nye amegbetɔ siwo le anyigba dzi. (1 Mose 11:1) Eya ta “anyigba yeye” si le dzɔdzɔe la fia amegbetɔ toɖola siwo Mawu yra.
16. Nunana xɔasi kae Mawu ana ame siwo anɔ agbe le efe xexe yeyea me, eye nu kae wòle be míawɔ be míafe asi nasu nunana sia dzi?
16 Yesu do ŋugbe be woana “agbe mavɔ” ame siwo anɔ Mawu fe xexe yeyea me. (Marko 10:30) Nu kae míawɔ be nunana sia nasu mía si? Taflatsɛ xlẽ Yohanes 3:16 kple 17:3 ne nàkpɔ ŋuɖoɖoa. Azɔ na míakpɔ ale si Biblia gblɔ be agbenɔnɔ anɔ le Paradiso me le anyigba dzi la ɖa.
17, 18. Aleke míewɔ nya be ŋutifafa axɔ afe ɖe anyigba bliboa dzi eye míanɔ anyi le dedienɔnɔ me?
17 Nu vɔ̃ɖi wɔwɔ, aʋawɔwɔ, nu vlo wɔwɔ kple ŋutasẽnuwɔwɔ nu ayi tegbee. Womagblẽ ame vɔ̃ɖi aɖeke ɖe anyigba dzi o. (Psalmo 37:10, 11) Mawu atsi “aʋawɔwɔwo nu le anyigba bliboa dzi.” (Psalmo 46:9; Yesaya 2:4) Ame siwo lɔ̃ Mawu heɖoa toe la sɔŋ koe ayɔ anyigba la dzi. Ŋutifafa axɔ afe ɖe anyigba dzi tegbee.—Psalmo 72:7.
18 Yehowa subɔlawo anɔ anyi le dedienɔnɔ me. Le Biblia-ŋlɔɣiwo la, ne Israel-viwo ɖo to Mawu la, wonɔa anyi le dedienɔnɔ me, elabe ekpɔa wo ta. (3 Mose 25:18, 19) Le Paradisoa me la, mímavɔ̃ na naneke alo ame aɖeke o. Míanɔ dedie ɣesiaɣi!—Xlẽ Yesaya 32:18; Mixa 4:4.
19. Nu kae na míeka ɖe edzi be nuɖuɖu abɔ ɖe Mawu fe xexe yeyea me?
19 Nuɖuɖu abɔ. “Agblemenukuwo ado agbogbo ɖe anyigba la dzi; woaxɔ towo tame keŋ.” (Psalmo 72:16) Yehowa “mía Mawu, ayra mí” eye “anyigba awɔ nu.”—Psalmo 67:6.
20. Aleke míewɔ nya be anyigba la azu paradiso?
20 Anyigba bliboa azu paradiso. Amewo atso afe kple abɔ nyakpɔwo. (Xlẽ Yesaya 65:21-24; Nyaɖeɖefia 11:18.) Anyigba bliboa dzi anya kpɔ abe Eden-bɔa ene. Yehowa ana nu sia nu si míehiã la mí ɣesiaɣi. Biblia gblɔ tso Mawu ŋu be: “Èʋua wò asi me, eye nètsɔa nu gbagbewo katã fe nudidi ɖia fo na woe.”—Psalmo 145:16.
21. Aleke míewɔ nya be ŋutifafa anɔ amegbetɔwo kple lãwo dome?
21 Ŋutifafa anɔ amegbetɔwo kple lãwo dome. Lãwo magawɔ nu vevi amegbetɔwo azɔ o. Ðevi suewo anɔ dedie le lã siwo wɔa nu vevi ame egbea la gɔ̃ hã gbɔ.—Xlẽ Yesaya 11:6-9; 65:25.
22. Nu kae Yesu awɔ na dɔnɔwo?
22 Ame aɖeke magadze dɔ o. Esime Yesu nɔ anyigba dzi la, eda dɔ na ame geɖewo. (Mateo 9:35; Marko 1:40-42; Yohanes 5:5-9) Esi Yesu zu Mawu Fiaɖufea fe Fia azɔ ta la, ada dɔ na ame sia ame. Ame aɖeke magagblɔ gbeɖe be “mele dɔ lém o.”—Yesaya 33:24; 35:5, 6.
23. Nu kae Mawu awɔ na ame siwo ku?
23 Ame kukuwo agbɔ agbe. Mawu do ŋugbe be yeafɔ ame miliɔn geɖe siwo ku la ɖe tsitre. “Tsitretsitsi li na ame dzɔdzɔewo kple ame madzɔmadzɔwo siaa.”—Xlẽ Yohanes 5:28, 29; Dɔwɔwɔwo 24:15.
24. Aleke nèse le ɖokuiwò me tso agbenɔnɔ le Paradiso me ŋu?
24 Nyametsotso aɖe dze ŋgɔ mí katã. Míate ŋu atiae be míasrɔ̃ nu tso Yehowa ŋu ahasubɔe loo alo awɔ nu si míawo ŋutɔwo míedi. Ne míetiae be míasubɔ Yehowa la, ke etsɔme nyui aɖe le mía lalam. Esi ŋutsu aɖe gblɔ na Yesu be wòaɖo ŋku ye dzi le efe ku megbe la, Yesu do ŋugbe nɛ be: “Ànɔ Paradiso me kplim.” (Luka 23:43) Na míasrɔ̃ nu geɖe tso Yesu Kristo kple ale si wòana Mawu fe ŋugbedodowo nava eme la ŋu.


text:
Gana
Gana nye Afrika dukɔwo dometɔ ɖeka. Ele Afrika fe ɣetoɖofe lɔfo. Gana do lifo kple Togo kple, Nyiɖu Ƒuta kpakple Burkina Faso. Afu si woyɔna be Gulf of Guinea la le efe anyiehe lɔfo. Efe dukɔmenɔlawo fe xexlẽme ɖo 22,113,000 lɔfo. Woɖo Gana tso Gold Coast kpakple British Togoland si nɔ Fransetɔwo fe dziɖuɖu te la fe kpekpe me. Gana dukɔa xɔ dokuisinɔnɔ tso Eŋlisiawo gbɔ le Tedoxe 6 dzi, le fe 1957 me. Gana fe fiadzue nye Accra.
Dukplɔlawo[trɔ asi le eŋu | trɔ asi le etsofe ŋu]
Gana fe dukplɔla enye Nana Addo-Dankwa Akuffo Addo. Ele dziɖum tso Dzome 7, 2017. Efe kpeɖeŋutɔ enye Dr Mahamoudu Bawomia.
Nutuwo[trɔ asi le eŋu | trɔ asi le etsofe ŋu]
Nuto ewoe (10) le Gana.


text:
SƆHƐWO BIANA BE
Nu Kae Wòle Be Manya Tso Kamedefefe Ŋu?
Kamedefefe ate ŋu aɖe vi na wò eye ate ŋu agblẽ nu le ŋuwò hã. Enɔ te ɖe kamedefefe si fomevi si wònye, ale si nèkpɔa gome le eme kple ɣeyiɣi si nèzãna ɖe eŋu la dzi.
Vi kawoe wòate ŋu aɖe na wò?
Kamedede dea ame fe lãmesẽ dzi. Biblia gɔ̃ hã gblɔ be “kamedede nyo.” (1 Timoteo 4:8, etenuŋɔŋlɔ) Ŋutsuvi aɖe si ŋkɔe nye Ryan gblɔ be: “Kamedede nana ame nɔa afɔte. Eɖea vi na ame wu videofefewo.”
Kamedefefe tea ŋu nana ame srɔ̃a nuwɔwɔ le ha me kpakple ɖokuidziɖuɖu. Wowɔ kamedefefe fe kpɔɖeŋu aɖe le Biblia me tsɔ fia nu vevi aɖe mí. Biblia gblɔ be: “Dufula siwo le ho ʋlim la katãe fua dua, gake ame ɖeka koe xɔa dziɖuɖufetu la.” Eye wògblɔ kpee be: “Ame sia ame si le gome kpɔm le hoʋiʋli me la ɖua eɖokui dzi le nuwo katã me.” (1 Korintotɔwo 9:24, 25) Nufiame kae le eme? Ebia ɖokuidziɖuɖu kple nuwɔwɔ aduadu hafi ame nate ŋu awɔ ɖe kamedefefea fe sewo dzi. Ðetugbui aɖe si ŋkɔe nye Abigail lɔ̃ ɖe nya sia dzi. Egblɔ be: “Kamedefefe kpe ɖe ŋunye menya ale si mawɔ nu aduadu kple amewo kple ale si maɖo dze kple amewo.”
Kamedefefe nana xɔlɔ̃wɔwɔ me sẽna. Fefe ɖekae tea amewo foa fu. Ŋutsuvi aɖe si ŋkɔe nye Jordan gblɔ be: “Hoʋiʋli aɖe si nu nɔa fefe ɖe sia ɖe kloe me, gake nenye dzidzɔdoname ta koe míefe fefe ma la, enye mɔ nyui aɖe si dzi míetona dzea xɔlɔ̃wo.”
Nu kawoe wòate ŋu agblẽ le ŋuwò?
Fefe si fomevi nèfena. Biblia gblɔ be: “Yehowa doa ame dzɔdzɔe kple ame vɔ̃ɖi siaa kpɔna; eléa fu ame sia ame si lɔ̃a ŋutasẽnuwɔwɔ.”—Psalmo 11:5.
Ŋutasẽnuwo sɔŋ koe wowɔna le kamedefefe aɖewo me. Le kpɔɖeŋu me, ɖetugbui aɖe si ŋkɔe nye Lauren gblɔ be: “Kɔdada fe taɖodzinu koŋ ye nye be woafo ame aɖe. Gake esi míenye Kristotɔwo ta la, míefoa asa na kɔdada, ke nu ka tae míakpɔ kɔdada atsɔ aɖe modzakae?”
Bu eŋu kpɔ: Ðe nèfea fefe siwo me adã le alo kpɔa wo evɔ gblɔna be mana yeawɔ ŋutasẽnu aɖeke oa? Nenye nenemae la, ke ɖo ŋku nya si Psalmo 11:5 gblɔ la dzi. Egblɔ be Yehowa léa fu ame si “lɔ̃a ŋutasẽnuwɔwɔ” ke menye ame si le ewɔm ɖeɖe ko o.
Ale si nèfenae. Biblia gblɔ be: “Migawɔ naneke le dzrehehe alo bubu dzodzro didi ta o, ke boŋ mitsɔ ɖokuibɔbɔ bu ame bubuwo be wonye gã wu mi.”—Filipitɔwo 2:3.
Enye nyatefe be hoʋiʋli aɖe si nu nɔa fefe ɖe sia ɖe si me ame hatsotso eve le gome kpɔm le la me godoo ya. Gake maɖu-dzi-godoo fe nɔnɔme menana fefe la vivina o. Sɔhɛ aɖe si ŋkɔe nye Brian gblɔ be: “Hoʋiʋli ate ŋu aɖo mewò. Ne èbi ɖe fefe aɖe me la, ke ele be nànɔ dɔ wɔm tso ɖokuibɔbɔ hã ŋu.”
Bu eŋu kpɔ: Ðekakpui aɖe si ŋkɔe nye Chris gblɔ be, “Míefoa bɔl kwasiɖa sia kwasiɖa, eye nu vevi wɔa mía dometɔ aɖewo.” Eya ta bia ɖokuiwò be, ‘Nu kawoe nana be nu vevi wɔa amewo? Nu kae mate ŋu awɔ aɖe esia dzi akpɔtɔ?’
Ɣeyiɣi si nèzãna ɖe eŋu. Biblia gblɔ be míakpɔ “nu siwo le vevie wu” la adze sii.—Filipitɔwo 1:10.
Ele be nàɖo nu vevitɔwo nɔfe gbãtɔ; nu siwo ku ɖe mawusubɔsubɔ ŋu naxɔ nɔfe gbãtɔ. Fefe aɖewo xɔa gafofo geɖe, wò ŋutɔ èɖale fefea fem loo alo ènɔ anyi le ekpɔm o. Ðetugbui aɖe si ŋkɔe nye Daria gblɔ be: “Nye kple nɔnye míehea nya le ɣeyiɣi gbogbo si mezãna tsɔ kpɔa kamedefefewo le television dzi evɔ wònye be mate ŋu azã ɣeyiɣi ma ɖe nu bubu ŋu hafi la ta.
Bu eŋu kpɔ: Ðe nèɖoa to dziwòlawo ne woɖo aɖaŋu na wò ku ɖe nu siwo le vevie na wò wu ŋua? Ðetugbui aɖe si ŋkɔe nye Trina gblɔ be: “Ne nye kple nɔvinyewo míele kamedefefe aɖe kpɔm la, nɔnye ɖoa ŋku edzi na mí be, ne míekpɔ fefea loo alo mímekpɔe o, woaxe fe na fefea wɔlawo ya godoo. Eye wòbiaa mí be, ‘Gake ame kae axe fe na miawo ya?’ Nu si gblɔm wòlee nye be: Fefewɔlaawo ya fe dɔwɔɖui ye nye ema. Gake ne míedo kpo míafe sukudɔdeasiwo kple afemedɔwo wɔwɔ la, agbea made mía dzi le etsɔme o. Nya si ko gblɔm dada le na míe nye be mele be televisionkpɔkpɔ alo fefe nanye nu vevitɔ na mí le agbe me o.”


text: 12 Le ɣeyiɣi sia me la, ame akpeakpewo va fo fu, ale gbegbe be wole afɔ ɖom wo nɔewo dzi. Yesu fo nu na efe nusrɔ̃lawo gbã gblɔ be: “Mikpɔ nyuie le Farisitɔwo fe amɔwɔʋãnu si nye alakpanuwɔwɔ la ŋuti.+2 Wometsyɔ nu naneke dzi, si womava ɖe ɖe go o, eye womeɣla naneke, si womava nya o.+3 Eya ta nya siwo miegblɔna le viviti me la, woava see le kekeli nu, eye nya si miedo dalĩ gblɔ le xɔgã me la, woaɖe gbefãe le xɔwo tame.4 Xɔ̃nyewo,+ mele egblɔm na mi hã be, migavɔ̃ ame siwo wua ŋutilã, eye le esia megbe la womegatea ŋu wɔa naneke wu ema o la o.+5 Ke mafia ame si miavɔ̃ la mi: Mivɔ̃ Ame si, ne ewu ame vɔ la, ŋusẽ le esi be wòatsɔe afu gbe ɖe Gehena.*+ Ɛ̃, mele egblɔm na mi be, mivɔ̃ Ame sia boŋ.+6 Ðe womedzraa atsutsrɔe atɔ̃ xɔa gaku eve siwo fe home le sue* oa? Gake Mawu meŋlɔa wo dometɔ ɖeka pɛ gɔ̃ hã be o.+7 Ke woxlẽ miafe taɖawo katã gɔ̃ hã.+ Migavɔ̃ o; miexɔ asi sãsãsã wu atsutsrɔe geɖewo.+8 “Eya ta mele egblɔm na mi be, ame sia ame si ʋua menye le amewo ŋkume la,+ Amegbetɔvi la hã aʋu eme le mawudɔlawo ŋkume.+9 Ke ame si gbe nu le gbɔnye le amewo ŋkume la, nye hã magbe nu le egbɔ le mawudɔlawo ŋkume.+10 Eye ame sia ame si gblɔ nya vlo aɖe ɖe Amegbetɔvi la ŋu la, woatsɔe akee, ke ame si gblɔ busunya ɖe gbɔgbɔ kɔkɔea ŋu la, womatsɔe akee o.+11 Ne wokplɔ mi yi amehawo,* dziɖulawo kple ŋusẽtɔwo ŋkume la, migatsi dzimaɖi le nya si miatsɔ aʋli mia ɖokui ta alo le nya si miagblɔ la ŋuti o,+12 elabena gbɔgbɔ kɔkɔe la afia nya si miagblɔ le gafofo ma tututu me la mi.”+13 Eye ame aɖe tso ameha la dome gblɔ nɛ be: “Nufiala, gblɔ na nɔvinye ne wòama domenyinu la kplim.”14 Ebiae be: “Ŋutsu, ame kae ɖom ʋɔnudrɔ̃la alo nyametsola ɖe mi ame evea nu?”15 Eye wògblɔ na wo be: “Mina miafe ŋkuwo nanɔ ʋuʋu, eye mikpɔ nyuie le ŋukeklẽ* ɖe sia ɖe fomevi ŋu,+ elabena ne nu gbogbo aɖewo le ame si hã la, nu siawo mana agbee o.”+16 Ale wòdo lo sia na wo be: “Kesinɔtɔ aɖe fe anyigba wɔ nu nyuie.17 Eya ta ebu le eɖokui me be, ‘Esi tefe aɖeke megale asinye madzra nye agblemenukuwo ɖo o ɖe, nu ka wɔ ge mala?’18 Eya ta egblɔ be, ‘Menya nu si mawɔ:+ Mamu nye nudzraɖofewo, eye matu esiwo lolo wu; afi mae madzra nye nukuwo katã kple nye nuwo katã ɖo,19 eye magblɔ na ɖokuinye* be: “Èdzra* nu nyui geɖe ɖo ɖi hena fe geɖewo; ɖe dzi ɖi, ɖu nu, no nu, eye nàɖu agbe.”’20 Ke Mawu gblɔ nɛ be: ‘Movitɔ, zã sia me ke woabia wò agbe* le asiwò me. Ekema ame ka tɔe nu siwo nèdzra ɖo ɖi la azu?’+21 Nenemae wònɔna na ame si fo kesinɔnuwo nu fu na eɖokui, gake menye kesinɔtɔ le Mawu gbɔ o.”+22 Eye wògblɔ na efe nusrɔ̃lawo be: “Esia tae mele egblɔm na mi be, midzudzɔ dzimaɖitsitsi ɖe miafe agbe* ŋu le nu si miaɖu ŋuti, alo le miafe ŋutilãwo ŋu le nu si miado ŋuti.+23 Elabena agbe* la wu nuɖuɖu, eye ŋutilã la wu nudodo.24 Mibu akpaviãwo ŋu kpɔ: Womefãa nu alo ŋea nu o, eye ava alo nudzraɖofe mele wo si o; ke hã Mawu nyia wo.+ Ðe miexɔ asi sãsãsã wu xeviwo oa?+25 Mia dometɔ kae ne ele dzimaɖi tsim la, wòate ŋu atsɔ abɔklugui* ɖeka akpe efe agbenɔfe?26 Eya ta ne miate ŋu awɔ nu sue sia teti gɔ̃ hã o la, ke nu ka tae miatsi dzimaɖi ɖe nu susɔeawo ŋu?+27 Mibu ale si dzogbenyawo tsinae la ŋu kpɔ: Womewɔa dɔ alo trea ɖeti o; gake mele egblɔm na mi be, le Salomo fe ŋutikɔkɔe la katã me gɔ̃ hã la, meɖo atsyɔ̃ kpɔ abe esiawo dometɔ ɖeka ene o.+28 Ke ne Mawu ɖoa atsyɔ̃ na gbe si le gbe me egbe, eye etsɔ ko woatsɔe afu gbe ɖe dzo me la, ɖe maɖo atsyɔ̃ na miawo ya geɖe wu oa? Mi xɔseʋɛtɔwo!29 Eya ta migatsi dzimaɖi ɖe nu si miaɖu kple nu si miano la ŋu o, eye midzudzɔ dzimaɖitsitsi fũu akpa;+30 elabena nu siawo yomee xexemedukɔwo tina vevie, ke mia Fofo nyae be nu siawo hiã mi.+31 Ke minɔ efe Fiaɖufe la didi dzi boŋ, eye woatsɔ nu siawo akpee na mi.+32 “Alẽha sue,+ mègavɔ̃ o, elabena edze mia Fofo la ŋu be yeatsɔ Fiaɖufe la na mi.+33 Midzra nu siwo le mia si la, eye miatsɔ ga la ana ame dahewo.+ Mitɔ gakotoku siwo megblẽna o, siwo nye nu xɔasi siwo nu mayi o la, na mia ɖokui ɖe dzifowo,+ afi si fiafitɔ megogona o, eye agbagblaʋui hã megblẽa nu le o.34 Elabena afi si wò nu xɔasiwo le la, afi mae wò dzi hã anɔ.35 “Midzra ɖo, minɔ klalo,*+ eye miafe akaɖiwo nenɔ bibim,+36 eye minɔ abe ame siwo le wofe afetɔ lalam be wòagbɔ+ tso srɔ̃ɖefe,+ ale be ne eva ɖo eye wòfo ʋɔa la, yewoaʋui nɛ enumake la ene.37 Dzidzɔtɔwoe nye kluvi mawo siwo afetɔ la akpɔ be wole ŋudzɔ ne eva ɖo! Vavã mele egblɔm na mi be, eya ŋutɔ abla ali dzi, eye wòana woanɔ kplɔ̃ ŋu, eye wòasubɔ wo.38 Dzidzɔtɔwoe woanye ne eva le ŋudzɔɣi evelia,* alo etɔ̃lia* gɔ̃ hã me, eye wòkpɔ wo wole ŋudzɔ!39 Ke minya esia be, ne ɖe afea tɔ anya gafofo si dzi fiafitɔ ava la, anye ne maɖe mɔ nɛ wòadze kpɔ age ɖe efe me o.+40 Miawo hã minɔ dzadzraɖoɖi, elabena Amegbetɔvi la ava le gafofo si miesusu o la dzi.”+41 Eye Petro biae be: “Afetɔ, míawo koe nèle lo sia dom na loo alo amewo katã?”42 Eye Afetɔ la ɖo eŋu be: “Ame ka tututue nye afedzikpɔla nutefewɔla, si dze aɖaŋu,* si efe afetɔ aɖo efe subɔviwo* fe ha la nu, be wòanɔ nuɖuɖu si asu na wo la nam wo le ɣeyiɣi nyuitɔ dzi?+43 Dzidzɔtɔe kluvi ma anye ne efe afetɔ gbɔ va kpɔe wòle ewɔm nenema!44 Vavã mele egblɔm na mi be, atsɔe aɖo efe nuwo katã nu.45 Ke ne kluvi ma agblɔ le efe dzi me be, ‘Nye afetɔ mele gbɔgbɔm kaba o,’ eye wòade asi subɔviŋutsuwo kple subɔvinyɔnuwo fofo me, eye wòaɖu nu ano nu eye wòamu aha la,+46 kluvi ma fe afetɔ ava le gbe si gbe mele mɔ kpɔm nɛ o kple gafofo si menya o la me, eye wòahe to nɛ vevie ahana gomee kpe ɖe ame mawɔnutefewo ŋu.47 Ekema woafo kluvi ma si nya efe afetɔ fe lɔlɔ̃nu, gake menɔ dzadzraɖoɖi alo wɔ nu si efe afetɔa gblɔ* o la geɖe.+48 Ke ame si menya o, eye wòwɔ nu si dze fofo la, woafoe ʋɛ. Vavãe, ame sia ame si wona nu geɖe la, woabia nu geɖe tso esi, eye ame si wotsɔ ɖo nu geɖe nu la, woabia nu geɖe wu tso esi.+49 “Ðe meva dzo do ge ɖe anyigba dzi, eye ne dzoa lé xoxo ɖe, nu kae magadi?50 Nyatefee, nyɔnyrɔ aɖe li wòle be maxɔ, eye aleke metsi dzodzodzoe va se ɖe esime wòawu enue nye esi!+51 Ðe miesusu be ŋutifafa na gee meva le anyigba dzia? Gbeɖe, mele egblɔm na mi be, mama boŋ ye.+52 Elabena tso fifia dzi la, ame atɔ̃ anɔ afe ɖeka me, eye wo dome ama, etɔ̃ atsi tsitre ɖe eve ŋu, eye eve ɖe etɔ̃ ŋu.53 Fofo kple viŋutsu dome ama, eye viŋutsu kple fofoa dome ama, vidada kple vianyɔnu dome ama, eye vinyɔnu kple dadaa dome ama, lɔ̃xo kple lɔ̃xoyɔvi dome ama, eye lɔ̃xoyɔvi kple lɔ̃xoa dome ama.”+54 Eye wògblɔ na amehawo hã be: “Ne miekpɔ alilikpo le dodom le ɣetoɖofe la, miegblɔna enumake be: ‘Tsi gã aɖe gbɔna,’ eye wòvaa eme hã.55 Eye ne miekpɔ be ya fo tso anyiehe la, miegblɔna be: ‘Xexea me le dzo xɔ ge,’ eye wòvaa eme hã.56 Alakpanuwɔlawo, mienya ale si mialé ŋku ɖe anyigba kple dziŋgɔli fe nɔnɔme ŋu, ke aleke wɔ mienya ale si mialé ŋku ɖe ɣeyiɣi sia tututu ya ŋu o?+57 Eye nu ka tae mietsoa nya me le nu si le dzɔdzɔe la ŋuti na mia ɖokui o?58 Le kpɔɖeŋu me, ne wò kple wò ketɔ si tsɔ nya ɖe ŋuwò mieyina dziɖula aɖe ŋkume la, dze agbagba nàdzra mia dome ɖo le mɔa dzi, ne magakplɔ wò ayi ʋɔnudrɔ̃la ŋkume, ale be ʋɔnudrɔ̃la la natsɔ wò ade asi na kpovitɔ, eye kpovitɔ la nade wò gaxɔ me o.+59 Mele egblɔm na wò be, màdo go le afi ma akpɔ o, va se ɖe esime nàxe wò gaku suetɔ* mamlɛa hafi.”


text:
Amegbetɔwo Ƒe Nunyae Le Biblia Mea?
Ale si Biblia ɖo eŋui
Nya siwo me nunya le dometɔ geɖe le Biblia alo Ŋɔŋlɔ Kɔkɔeawo me.
Ke hã de dzesi nya si Biblia gblɔ tso eɖokui ŋu: “Ŋɔŋlɔ blibo la tso Mawu fe gbɔgbɔ me.” (2 Timoteo 3:16) Kpeɖodzi geɖe le nya sia ŋu. Wo dometɔ aɖewoe nye esiawo:
Amewo tee kpɔ be yewoake ɖi ale si ŋutinya si le Biblia me la de pɛpɛpɛ, gake wo katã wodo kpo nu.
Ame siwo ŋlɔ Biblia la nye ŋutsu anukwaretɔ siwo ŋlɔ nuwo le nyatefe me. Wofe anukwareɖiɖi na wòdze fãa be wofe nuŋlɔɖiawo nye nyatefenyawo.
Tanya vevi ɖekae le Biblia si. Eyae nye ale si Mawu koe dze aɖu amegbetɔfomea dzi la ta ʋiʋli kple ale si wòato efe Dzifofiaɖufea dzi ana efe tameɖoɖo nava eme.
Togbɔ be woŋlɔ Biblia fe akpe geɖewoe nye esi va yi hã la, susu totro siwo nɔ dzɔdzɔmeŋutinunyalawo si le blema siwo dzi ame geɖewo da asi ɖo la fe ɖeke mele Biblia me o.
Blemanudzɔdzɔ siwo ŋu woku nu me le la ɖo kpe edzi be Biblia me nyagblɔɖiwo va eme pɛpɛpɛ.
Srɔ̃ Nu Geɖe Wu
NYA NYUI SI TSO MAWU GBƆ!
Mawu Gbɔe Nya Nyui La Tso Vavã?
Aleke míawɔ aka ɖe edzi be Biblia me nyawo nye nyatefe?


text:
Afadzato
Afadzato enye to kɔkɔtɔ wu le Ghana dukɔa katã me, togbɔ be efe kɔkɔme nye 880m (alo 2900 ft) ko. To sia le Agumatsa toawo, siwo te ɖe Liati Wote kple Gbledi woŋuti la dome le Ghana fe Vɔlta nutome. To siawo woyi vaseɖe Ghana kple Togo dukɔa fe axadofe. Aduadu , si nye toa wodemtɔ ɖeka la fe tame kɔ wu Afadzato, gake womebunae abe to kɔkɔtɔwo o elabena enye to kpui le to kɔkɔ bubuwo ta me.
Wogblɔe be Afadzato fe ŋkɔ tso Avadzeto me. Gbe alo nutsetsewo siwo le toa dzi fiena ŋui na amewo ŋutɔ, eyata agbledelawo kpakple adela siwo dena toa dzi la yɔnae be "aʋa dze to".
Tagbo tsidzadza si medidi tso Afadzato gbɔ o la, enye nukpɔkpɔ tɔxe, si amedzrowo zɔa mɔ vayi kpɔna.


text:
DƆWƆGBALẼVI
Tenɔnɔ Ðe Sɔhɛmeɖoɖo Ƒe Fuɖenamewo Nu
Dɔdeasi Sia Ƒomevi Bubuwo
Ale Si Nàwɔ Aɖu Wò Seselelãme Manyomanyowo Dzi
Wotrɔ asi le dɔwɔgbalẽvi sia ŋu be wòakpe ɖe ŋuwò nàɖu ale si wò seselelãmewo tea ŋu trɔna kabakabae la dzi.
Ale Si Nàwɔ Wò Gbedodoɖawo Nanyo Ðe Edzi
Dɔwɔgbalẽvi sia akpe ɖe ŋuwò nàdzro nya siwo nègblɔna na Mawu le wò gbedodoɖa me kple efe nyonyome la me.
Nu Kae Nàwɔ Ne Wò Ƒometɔwo Le Ŋku Kem Ðe Wò Nuwo Me?
Kpɔ nu siwo nàte ŋu awɔ be dziwòlawo naka ɖe dziwò wu la ɖa.
DƆWƆGBALẼVIWO NA SƆHƐWO


text:
SƆHƐWO BIANA BE
Ke Ne Lãmesẽkuxiwo Ðe Kpe Nam Ðe? (Akpa 3)
Sɔhɛmenɔɣi nye ɣeyiɣi si me wogblɔna be ame nɔa lãmesẽ me eye ŋusẽ geɖe nɔa eŋu. Ke hã le sɔhɛ aɖewo ya gome la, dɔléle sesẽwo na be wɔna boo megale wo ŋu o. Alea wòle le gowòmea? Ne nenemae la, ke nu siwo me V’loria, Justin kple Nisa to la ade dzi fo na wò. Yehowa Ðasefowoe wo katã wonye. De dzesi ale si wowɔ nɔ te ɖe lãmesẽkuxi sesẽ aɖewo nui la ɖa.
V’loria
Lãmekaveamedɔ le ŋunye tso esime mexɔ fe 14 pɛ ko. Kaka maxɔ fe 20 la, wokpɔ funukpefetetedɔ kple dɔléle vɔ̃ɖi siwo woyɔna be lupus kple Lyme le ŋunye. Esi wònye be megbɔdzɔna ɣesiaɣi ta la, esesẽna nam be mawɔ nu siwo katã medina be mawɔ. Ɣeaɖewoɣi la, metutuna tsia bunɔkeke me.
Nane si ɖea fu nam wu nye dɔlélea ŋutɔe nye ale si wòtena ɖe dzinye vevie be nyemetea ŋu wɔa nu bɔbɔetɔ teti gɔ̃ hã o, abe nuŋɔŋlɔ alo nuʋuʋu le ze nu ene. Ne mekpɔ ɖeviwo le zɔzɔm la, nyemetea ŋu sea nu si tae azɔlizɔzɔ sesẽna na nye ya nenema gbegbe ɖo la gɔme o. Mesena le ɖokuinye me be medo kpo nu.
Dzidzɔtɔe la, nye fometɔwo kple Yehowa Ðasefowo fe hame si me mele la me tɔwo naa kpekpeɖeŋum. Hamea me tɔwo va kpɔam ɖa, eye esia nana be nyemegasena le ɖokuinye me be metsi akogo o. Togbɔ be menɔa bɔbɔe be woakɔm le nye bunɔkeke me alo akɔm de ʋu loo alo akɔm do go le ʋu me o hã la, hamea me tɔ aɖewo kpeam hena hadomewɔnawo.
Ame tsitsi siwo le hamea me la kpena ɖe ŋunye ŋutɔ, elabena wosea nye nɔnɔmea gɔme nyuie. Wokpe ɖe ŋunye mekpɔ afi si nye ŋutete se ɖo, eye wona mese egɔme hã be mele be wòate ɖe dzinye ne nyemetea ŋu wɔa geɖe abe ame bubuwo ene o. Afi siwo mekpɔa dzidzɔ le wue nye hamea fe kpekpewo me kple gbeadzi. (Hebritɔwo 10:25) Le ɣeyiɣi mawo me la, mekpɔnɛ be togbɔ be mele dɔ lém hã la, nyemeto vovo boo tso ame bubuwo gbɔ o.
Meɖoa ŋku edzi na ɖokuinye be Yehowa naa nu siwo akpe ɖe mía ŋu míado dzi la mí. Le kpɔɖeŋu me, Biblia gblɔ be ne míafe gota gome le gbegblẽm hã la, ame si míenye le ememe ya ate ŋu anɔ “yeye zum gbe sia gbe.” (2 Korintotɔwo 4:16) Nenema tututue mesena le ɖokuinye me!
Bu nya sia ŋu: Ne dɔléle vɔ̃ɖi aɖe ɖe kpe na wò la, nu ka tae wòle vevie be nàdi kpekpeɖeŋu tso ame bubuwo gbɔ? Ne èle lãmesẽ me la, aleke nàte ŋu akpe ɖe ame aɖe si le dɔ lém la ŋu?
Justin
Medze anyi, eye nyemegate ŋu le fɔfɔm o. Nye akɔta lia goŋgoŋ, eye nyemete ŋu le ʋaʋãm o. Wokɔm enumake yi kɔdzixɔ si me wokpɔa nɔnɔme kpatawo gbɔ le la me. Gbã la, ɖɔktawo mete ŋu nya nu si tututu nɔ fu ɖem nam o. Gake esi nu sia gadzɔ ɖe dzinye zi geɖe la, wova de dzesii be Lyme-dɔlélee le fu ɖem nam.
Lyme-dɔléle sia gblẽ nu le nye ahɔhɔ̃mekawo ŋu. Le nyatefe me la, megafona tititi ɣeaɖewoɣi togbɔ be fe geɖee nye esia wokpɔ dɔléle sia le ŋunye hã. Gbe aɖewo gbe la, lãme kple asibidɛwo veam ale gbegbe be nyemetea ŋu ʋãa wo o. Ðeko wòwɔna nam abe ɖe nye funukpefewo katã nyunyɔ ene.
Megblɔna na ɖokuinye be, ‘nyemekpɔ tsi madze dɔ sia o ɖe,’ eye esia nana medoa dziku. Mefaa avi na Mawu gbe sia gbe hebianɛ be, “Nu ka tae mele nɔnɔme sia me tom?” Meva nɔ sesem le ɖokuinye me gɔ̃ hã be Mawu gblẽm ɖi. Gake mede ŋugble tso Hiob fe ŋutinya si le Biblia me la ŋu. Hiob mese nu si tututu tae wònɔ kuxi geɖe me tom la gɔme o, gake eyi edzi wɔ nutefe na Mawu. Ne Hiob te ŋu wɔ nu nenema le kuxi gbogbo mawo me la, ke nye hã mate ŋu awɔ nenema ke.
Hamemetsitsi siwo le míafe hamea me la kpe ɖe ŋunye ŋutɔ. Wova kpɔa nye fɔfɔme ɖa ɣesiaɣi. Hamemetsitsi aɖe gblɔ nam be mate ŋu ayɔ ye ɣesiaɣi si medi be mafo nu kple ame aɖe. Medaa akpe na Yehowa gbe sia gbe ɖe xɔlɔ̃ siawo tɔgbi ta!
Ɣeaɖewoɣi ne míele dɔ lém vevie la, míeŋlɔa nyatefenya vevi aɖe be, eyae nye be Yehowa nya nɔnɔme siwo me tom míele. Biblia gblɔ be: “Dro wò agba ɖe Yehowa dzi, ekema alé wò ɖe te.” (Psalmo 55:22) Nu siae medzea agbagba wɔna gbe sia gbe.
Bu nya sia ŋu: Aleke ame siwo lɔ̃ wò ate ŋu akpe ɖe ŋuwò nànɔ te ɖe lãmesẽkuxiwo nu?
Nisa
Esi menye sɔhɛvi ko la, wokpɔ dɔléle si woyɔna be Marfan le ŋunye. Enye dɔléle aɖe si nana be ame fe funukpefewo gbɔdzɔna. Dɔléle sia gblẽa nu le ame fe dzi, ŋkuwo kple lãmenu vevi bubuwo hã ŋu. Nyemesea veve gbe sia gbe ya o, gake ne eho nam la, nye dzi koe dina be yeage ɖe dɔ me nam.
Esime wokpɔ dɔ sia le ŋunye la, avi dzi ko menɔna. Mevɔ̃na be nyemagate ŋu awɔ nu siwo katã wɔwɔ doa dzidzɔ nam la o. Le kpɔɖeŋu me, melɔ̃a ɣeɖuɖu, eya ta ne mebu eŋu kpɔ be gbe ɖeka la, vevesesea nu asẽ ale gbegbe be nyemagate ŋu aɖu ɣe alo azɔ azɔli teti o la, esia nana mevɔ̃na na etsɔme.
Nɔvinye nyɔnu tsitsia kpe ɖe ŋunye ŋutɔ. Ekpe ɖe ŋunye ale be nye nu megawɔa nublanui na ɖokuinye o. Egblɔ nam be mele be manɔ vɔvɔ̃m o, elabena esia ana wɔna navɔ le ŋunye le agbe me. Ede dzi fo nam hã be manɔ gbedodoɖa dzi vevie, elabena ame si nya nu si me tom mele hese nye nɔnɔmeawo gɔme nyuie wu lae nye Yehowa.
Mawunyakpukpui si de dzi fo nam ŋutɔe nye Psalmo 18:6, egblɔ be: “Meyɔ Yehowa le nye xaxawo me, eye mele ɣlidodo dzi na nye Mawu be wòaxɔ nam. Ese nye gbe tso efe gbedoxɔ me, eye nye ɣlidodo be wòaxɔ nam la ɖo efe to me.” Mawunyakpukpui sia kpe ɖe ŋunye mekpɔe be ne medo gbe ɖa na Yehowa hebiae be wòakpe ɖe ŋunye manɔ te ɖe nye dɔlélea nu la, aɖo tom ahakpe ɖe ŋunye. Ele klalo be yeakpe ɖe ŋunye ɣesiaɣi.
Mesrɔ̃e be esɔ be míalé blanui alo ado dziku gɔ̃ hã ɖe nɔnɔme madeamedzi si me tom míele la ta, gake mele be míaɖe mɔ be nɔnɔmea nana wɔna navɔ le mía ŋu le agbe me alo agblẽ mí kple Mawu dome o. Menye eya gbɔe míafe kuxiwo tso o, eye ne míena wònye ame vevitɔ na mí le agbe me la, magblẽ mí ɖi kpɔ gbeɖe o.
Bu nya sia ŋu: Ðe wòle be míabu fɔ Mawu ɖe míafe fukpekpewo ta?


text:
1Yesu Kristo enye Abraham kple Fia David fe dzidzimevi, efe dzidzime lae nye esi. 2Abraham dzi Isak, Isak dzi Yakɔb eye Yakɔb dzi Yuda kple nɔviawo. 3Yuda dzi Perez kple Zera ame siawo dadae nye Temar, Hezrɔn fofoe nye Perez, Hezrɔn hã dzi Ram, 4Ram dzi Aminadab, Aminadab dzi Nahesɔn, Nahesɔn dzi Salmo, 5Salmo hã dzi Boaz ame si dadae nye Rahab. Boaz dzi Obed, eye Obed dadae nye Rut, Obed dzi Yese. 6Yese dzi Fia David, David dzi Salomo, Salomo dadae nye Batseba ame si nye Uria srɔ̃ kpɔ, 7Salomo dzi Rehoboam, Rehoboam dzi Abiya, eye Abiya hã dzi Asa, 8Asa dzi Yehosafat, Yehosafat dzi Yoram, Yoram dzi Uzia, 9Uzia dzi Yotam, Yotam dzi Ahaz, Ahaz dzi Hezekia, 10Hezekia dzi Manase, Manase dzi Amɔn, Amɔn dzi Yosia, 11Yosia dzi Yekonia kple nɔviawo. Wodzi ame siawo le esime woɖe aboyo Israel dukɔa yi Babilonia. 12Esi aboyomenɔlawo trɔ gbɔ va afe la, Yekonia dzi Sealtiel, Sealtiel dzi Zerubabel, 13Zerubabel hã dzi Abihud, Abihud dzi Eliakim, eye Eliakim dzi Azɔ, 14Azɔ dzi Zadɔk, Zadɔk dzi Akim, Akim dzi Elihud, 15Elihud dzi Eleaza, Eleaza dzi Matan, Matan hã dzi Yakɔb, 16eye Yakɔb dzi Yosef. Yosef sia nye Maria Yesu Kristo dadaa srɔ̃ 17Dzidzimeawo katã, tso Abraham dzi va se ɖe Fia David dzi fe xexlẽme le wuiene, eye tso Fia David ŋɔli va se ɖe esi woɖe aboyo Israel la le dzidzime wuiene, nenema ke tso aboyomenɔŋɔli va se ɖe Yesu dzidzi hã le dzidzime wuiene. 18Yesu fe dzidzi va yi ale: Wodo ŋugbe na Yosef be woatsɔ Yesu dadaa Maria nɛ wòaɖe. Ke togbɔ be menya ŋutsu o hã la, Maria fɔ fu xoxo to Gbɔgbɔ Kɔkɔe la dzi. 19Azɔ Yosef ame si wodo efe ŋugbe na la nye ame ɖɔʋu aɖe, eya ta eɖoe be yeagbe Maria le bebeme, elabena medi be yeado ŋukpee le dutofo o. 20Esi wònɔ nu siawo ŋu bum la, mawudɔla aɖe ɖe eɖokui fiae le drɔ̃efe, yɔe gblɔ nɛ be, “Yosef, David vi, mẽgahe ɖe megbe le srɔ̃wo Maria ŋu o, kplɔe wòava nɔ gbɔwò. Elabena vi si le dɔme nɛ la, Gbɔgbɔ Kɔkɔe la mee wòtso. 21Adzi ŋutsuvi eye nãna ŋkɔe be Yesu, esi gɔmee nye ‘Đela’, elabena eyae aɖe efe dukɔmeviwo tso wofe nu vɔ̃wo me. 22Esiawo katã ava eme be woawu Afetɔ fe nya si wògblɔ ɖi to nyagblɔɖila dzi nu bena, 23‘Miɖo to miase nya sia, ɖetugbi dzadzɛ la afɔ fu adzi ŋutsuvi. Woana ŋkɔe be, ‘Imanuel’ si gɔmee nye, ‘Mawu li kpli mí.’” 24Esi Yosef nyɔ la, ewɔ ɖe mawudɔla la fe gbe dzi, eye wòyi ɖakplɔ Maria va efe afe mee abe srɔ̃a ene. 25Ke Yosef mede asi eŋu o va se ɖe esime wòdzi via ŋutsuvi la eye wòna ŋkɔe be“Yesu.”
Copyrighted Material
Learn More


text:
Mose—Ame Si Bɔbɔ Eɖokui
NU KAE NYE ÐOKUIBƆBƆ?
Ðokuibɔbɔ nye nɔnɔme si nɔa ame si, si wɔnɛ be medoa eɖokui ɖe dzi o. Ðokuibɔbɔla mesusunɛ be yenyo wu ame bubuwo o. Ele be ame madeblibo ɖe sia ɖe si bɔbɔ eɖokui la nalɔ̃ ɖe edzi hã be seɖofe li na yefe ŋutete.
ALEKE MOSE ÐE ÐOKUIBƆBƆ FIAE?
Mose medo eɖokui ɖe dzi le ɖofe si su esi ta o. Zi geɖe la, ne ɖofe vi aɖe su ame si la, edzena enumake ne amea nye ɖokuibɔbɔla loo alo ame si doa eɖokui ɖe dzi. Esia tae fe alafa wuiasiekelia me agbalẽŋlɔla Robert G. Ingersoll gblɔ be: “Ame geɖewo tea ŋu nɔa te ɖe nɔnɔme sesẽwo nu. Gake ne èdi be yeanya ale si tututu ame aɖe le la, tsɔe ɖo ŋusẽnɔfe aɖe.” Le go sia me la, Mose ɖo kpɔɖeŋu nyui aɖe ɖi. Le mɔ ka nu?
Ðofe kɔkɔ su Mose si, elabena Yehowa tsɔe ɖo Israel-viwo kplɔlae. Ke hã, Mose medo eɖokui ɖe dzi gbeɖe le ɖofe ma ta o. Le kpɔɖeŋu me, bu ale si wòɖee fia be yenya afi si yefe ŋutete se ɖo la le ale si wòkpɔ nya sesẽ aɖe si fɔ ɖe te ku ɖe domenyinyi ŋu gbɔe me la ŋu kpɔ. (4 Mose 27:1-11) Nya gã aɖee wònye, elabena ale si woatso nya ma mee la anye nu si dzi woanɔ te ɖo akpɔ nya mawo tɔgbi gbɔ le etsɔme.
Aleke Mose awɔ nui? Ðe wòasusui be esi yenye Israel-viwo kplɔla ta la, yedze atso nya me le nya ma ŋua? Ðe wòanɔ te ɖe efe dzɔdzɔmeŋutete, agbemenutefekpɔkpɔ, alo nu si gbegbe wònya tso ale si Yehowa bua nuwo ŋui la dzi atso nya mea?
Ðewohĩ nenemae ame si doa eɖokui ɖe dzi la awɔ nui. Gake Mose ya mewɔ nu nenema o. Biblia gblɔ na mí be: “Mose tsɔ wofe nya la va Yehowa ŋku me.” (4 Mose 27:5) Bu eŋu kpɔ ko! Le fe 40 siwo Mose tsɔ kplɔ Israel-viwo megbe gɔ̃ hã la, meɖo ŋu ɖe eɖokui ŋu o, ke boŋ ɖe Yehowa ŋu. Esia na míekpɔ ale si gbegbe Mose bɔbɔ eɖokuii.
Mose mebui be ye ɖeka koe dze anɔ ŋusẽnɔfe o. Dzi dzɔe esi Yehowa na Israel-vi bubuwo hã va nye nyagblɔɖilawo. (4 Mose 11:24-29) Esi Mose fe to, Yetro, ɖo aɖaŋu nɛ be wòana ame bubuwo nakpe ɖe eŋu la, Mose bɔbɔ eɖokui wɔ ɖe aɖaŋuɖoɖoa dzi. (2 Mose 18:13-24) Eye togbɔ be ŋusẽ kpɔtɔ nɔ Mose ŋu le efe agbenɔfe mamlɛawo me hã la, ebia be Yehowa natia ame bubu si ava xɔ ɖe ye tefe. Esi Yehowa tia Yosua la, Mose lɔ̃ faa kpe asi ɖe Yosua ŋu, togbɔ be Mose nye xoxo nɛ hã, eye wòde dzi fo na dukɔa be woadze Yosua yome ayi Ŋugbedodonyigbaa dzi. (4 Mose 27:15-18; 5 Mose 31:3-6; 34:7) Ðikeke mele eme o be Mose bui be enye mɔnukpɔkpɔ na ye be yeaxɔ ŋgɔ na Israel-viwo le tadedeagu me. Ke hã, ame bubuwo fe nyonyo nɔ vevie nɛ wu ɖofe si akpɔtɔ anɔ esi.
NU KAE MÍESRƆ̃ TSO EME?
Míadi gbeɖe be ŋusẽ, ɖofe, alo dzɔdzɔmeŋutetewo nana míado mía ɖokui ɖe dzi o. Ðo ŋku edzi be, be míanye ŋudɔwɔnuwo na Yehowa la, míafe ɖokuibɔbɔ le vevie wu míafe ŋutetewo. (1 Samuel 15:17) Ne míebɔbɔa mía ɖokuiwo vavã la, míadze agbagba awɔ ɖe Biblia fe aɖaŋuɖoɖo nyui sia dzi be: “Ðo ŋu ɖe Yehowa ŋu tso dzi blibo me, ke mègaɖo dzi ɖe wò gɔmesese ŋu o.”—Lododowo 3:5, 6.
Mose fe kpɔɖeŋua fia mí hã be mele be míabu ɖofe alo ŋusẽnɔfe si le mía si la nu vevi akpa o.
Ðe ɖokuibɔbɔ fe kpɔɖeŋu si Mose ɖo ɖi la sɔsrɔ̃ aɖe vi na mía? Ɛ̃, aɖe vi na mí godoo! Ne míebɔbɔa mía ɖokui ɖe anyi le dzi me la, míenana agbea nɔa bɔbɔe na ame siwo dome míele, eye míafe nu nyoa wo ŋu. Gawu la, míafe nu nyoa Yehowa Mawu, ame si ŋutɔ hã ɖea nɔnɔme nyui sia fiana la ŋu. (Psalmo 18:36) “Mawu tsia tsitre ɖe ɖokuidoɖedzilawo ŋu, gake evea ɖokuibɔbɔlawo nu.” (1 Petro 5:5) Ðe esia menye susu vevi aɖe si tae wòle be míasrɔ̃ Mose fe ɖokuibɔbɔ ɖo oa?


text:
NUSƆSRƆ̃ 26
Aleke Míate Ŋu Akpe Asi Ðe Beléle Na Fiaɖufe Akpataa Ŋui?
Woyɔa Mawu fe ŋkɔ kɔkɔe la tɔna ɖe Yehowa Ðasefowo fe Fiaɖufe Akpata ɖe sia ɖe ŋu. Eya ta míesena le mía ɖokui me be asikpekpe ɖe akpataa me dzadzraɖo ŋu be wòanɔ dzadzɛ ahanɔ nɔnɔme nyui me la nye mɔnukpɔkpɔ tɔxɛ kple míafe subɔsubɔ kɔkɔea fe akpa vevi aɖe. Ame sia ame ate ŋu awɔ akpa aɖe.
Kpɔ gome le akpataa me dzadzraɖo me le kpakpã megbe. Le kpekpe ɖe sia ɖe megbe la, edzɔa dzi na nɔviŋutsuwo kple nɔvinyɔnuwo be yewoakplɔ Fiaɖufe Akpataa me, adzra nugododefea kple aɖuɖɔɖɔfea ɖo. Azɔ hã, wogadzraa akpata bliboa me ɖo nyuie kwasiɖa sia kwasiɖa alo ɣleti sia ɣleti. Hamemetsitsi alo subɔsubɔdɔwɔla aɖee kpɔa dɔ siawo wɔwɔ dzi, eye zi geɖe la, wozɔna ɖe mɔfiame aɖewo koŋ dzi. Le ale si hiahiãa le nu la, ame aɖewo kplɔa nu, tutua anyigba, tutua ɖi le nuwo ŋu, ɖea yiyiɖɔwo, dzɔa zikpuiawo, klɔa aɖuɖɔɖɔfeawo kple nugododefeawo hewua atike ɖe tefea, tutua fesreawo kple ahuhɔ̃eawo ŋu, tsɔa gbeɖuɖɔawo fua gbe alo dzraa gota ɖo. Ƒe sia fe la, woɖoa ŋkeke aɖe koŋ ɖi na dɔwɔwɔ tsitotsito le xɔ bliboa me kple egodo siaa ŋu. Ne míenana mía viwo hã kpea asi ɖe dɔ siawo wɔwɔ ŋu la, ekema míele kpekpem ɖe wo ŋu be woade bubu míafe tadeagufewo ŋu.—Nyagblɔla 4:17.
Kpe asi ɖe dɔ sia dɔ si hiã la wɔwɔ ŋu. Wowɔ ɖoɖo be woalé ŋku ɖe Fiaɖufe Akpata bliboa me kple egodo siaa fe nɔnɔme ŋu tsitotsito fe sia fe. Esia nana wowɔa dzadzraɖodɔ ɖe sia ɖe si wokpɔ be ehiã la bene akpataa nanɔ nɔnɔme nyui me ɣesiaɣi, ale be woagava zã ga gbogbowo ɖe dzadzraɖodɔ gãwo ŋu emegbe o. (2 Kronika 24:13; 34:10) Fiaɖufe Akpata si le dzadzɛ la nye tefe si sɔ be míade ta agu na mía Mawu la le. Ne míekpɔa gome le dɔ siawo wɔwɔ me la, míeɖenɛ fiana be míelɔ̃ Yehowa eye míedea asixɔxɔ míafe tadeagufewo ŋu. (Psalmo 122:1) Esiawo katã nana nutoa me tɔwo hã foa nu nyui le mía ŋu.—2 Korintotɔwo 6:3.
Nu ka tae wòle be míalé be na míafe tadeagufewo nyuie?
Ðoɖo kawoe wowɔ be Fiaɖufe Akpataa nanɔ dzadzɛ ɣesiaɣi?
Srɔ̃ Nu Geɖe Wu
KPEKPEWO
Nu Kawoe Yia Edzi Le Míafe Kpekpewo Me?
Xlẽ nu tso ale si míedea ta agui la ŋu.


text:
Ale Si Nàwɔ Agbalẽ Gbadza Sia Naɖe Vi Na Wò
Agbalẽ gbadza sia akpe ɖe ŋuwò be nusɔsrɔ̃ tso Mawu fe Nya Biblia la me tẽe navivi nuwò. Mawunyakpukpui siwo le memama ɖe sia ɖe te la fia afi si nàte ŋu akpɔ ŋuɖoɖo na biabia siwo wona xexlẽdzesii la axlẽ le wò Biblia me.
Ne èle mawunyakpukpuiawo sem la, de ŋugble tso ale si woɖo biabia siawo ŋui la ŋu. Adzɔ dzi na Yehowa Ðasefo ɖe sia ɖe be yeakpe ɖe ŋuwò nàde ŋugble le gɔmesese si le Ŋɔŋlɔawo ŋu la ŋuti.
De dzesii: Yehowa Ðasefowoe ta agbalẽ siwo katã woyɔ le agbalẽ gbadza sia me.
Srɔ̃ Nu Geɖe Wu
BIBLIASƆSRƆ̃ ƑE ÐOÐO
Aleke Míewɔa Biblia-nusɔsrɔ̃e?
Wonya Yehowa Ðasefowo le xexea me godoo be wosrɔ̃a Biblia kple amewo femaxee. Kpɔ ale si wowɔnɛ ɖa.


text:
SƆHƐWO BIANA BE
Nu Ka Tae Wòle Be Malɔ̃ Ðe Nye Vodadawo Dzi?
Wɔ Efe Kɔpi
Nu kae nàwɔ?
Xlẽ nu tso Karina fe ŋutinya sia ŋu eye kpɔe le susu me ɖa be ye dzie nu sia le dzɔdzɔm ɖo. Nu kae nàwɔ le nɔnɔme ma me?
Karina: “Menɔ ʋu kum sesĩe akpa esi meɖo ta suku, eye kpovitɔ aɖe lém eye wòna tikitim tsɔ do fe nam. Dzi kum vevie! Megblɔe na Dada eye wògblɔ nam be magblɔe na Papa, gake nyemedi be magblɔe nɛ o.”
Nu kae nàwɔ?
Tiatia Gbãtɔ: Àzi kpi ɖe nya dzi kple susu be ye tɔ masee gbeɖe o.
Tiatia Evelia: Àgblɔ nu si dzɔ la na Tɔwò.
Ðewohĩ adzro wò be yeatia Tiatia Gbãtɔ. Ate ŋu adzɔ be nɔwò ya asusui be ègblɔ nya la na tɔwò. Gake susu geɖewo li siwo tae wòle be nàɖe wò vodadawo agblɔ ale be ŋuwò nafa, eɖanye ʋue nèku sesĩe akpa eye wotsɔ tikiti na wò be nàva xe fe loo alo nu bubu aɖee o.
Susu etɔ̃ siwo ta wòle be nàlɔ̃ ɖe wò vodadawo dzi
1. Elabena esiae nye nu nyuitɔ si wòle be nàwɔ. Biblia gblɔ dzidzenu si nu wòle be Kristotɔwo nanɔ agbe ɖo ale: “Míedina be míaɖi anukware le nuwo katã me.”—Hebritɔwo 13:18.
“Medzea agbagba vevie be maɖi anukware, matsɔ nye nuwɔnawo me tsonuwo, eye maʋu go nye vodadawo enumake.”
—Alexis.
2. Amewo alɔ̃ atsɔ ame siwo lɔ̃na ɖe wofe vodadawo dzi la fe agɔdzedze ake wo bɔbɔe. Biblia gblɔ be: “Ame si tsyɔa nu efe dzidadawo dzi la, madze edzi nɛ o, ke ame si ʋua eme, eye wòɖea asi le wo ŋu la, woakpɔ nublanui nɛ.”—Lododowo 28:13.
“Ehiã be dzi nanɔ ame fo hafi wòaɖe efe vodadawo agblɔ, gake esia wɔwɔe nana amewo kana ɖe ame dzi. Woakpɔe be ènye anukwareɖila. Ne èlɔ̃na ɖe wò vodadawo dzi la, àtrɔ nɔnɔme si made dziwò o la wòazu nɔnɔme deamedzi.”
—Richard.
3. Vevietɔ wu la, edzea Yehowa Mawu ŋu. Biblia gblɔ be: “Yehowa nyɔa ŋu ameflula, ke tsi metoa Eya kple nu dzɔdzɔe wɔlawo dome o.”—Lododowo 3:32.
“Esi meda vo gã aɖe la, mede dzesii be ele be nye ŋutɔ mayi aɖaʋu nye agɔdzedzea me. Ne nyemewɔa nu si Yehowa di o la, mate ŋu ayram gbeɖe o.”
—Rachel.
Ke aleke Karina kpɔ efe nyaa gbɔe? Eɣla tikiti si wotsɔ nɛ be wòaxe fe ɖe ʋukuku sesĩe akpa ta la ɖe tɔa. Gake mete ŋu ɣlae ɖee tegbee o. Karina gblɔ be: “Anɔ abe fe ɖeka ene megbe la, Papa nɔ míafe nugblẽfexegbalẽviwo me tom, eye wòkpɔ be ʋukuku sesĩe fe tikitia hã le ŋkɔnye me. Mede ɖokuinye nya gã aɖe me
Nu kae wòsrɔ̃ tso eme: Karina gblɔ be: “Ðeko vodadawo ɣaɣla gblẽa nyaa ɖe edzi boŋ. Àva nɔ enu emegbe godoo!”
Ale si nàsrɔ̃ nu tso wò vodadawo me
Ame sia ame daa vo. (Romatɔwo 3:23; 1 Yohanes 1:8) Eye abe ale si míekpɔe ene la, ne míeʋua míafe vodadawo me, eye míeɖea wo gblɔna enumake la, eɖenɛ fiana be míebɔbɔ mía ɖokuiwo eye míenye nunyalawo.
Nu bubu si hiãe nye be nàsrɔ̃ nu tso wò vodadawo me. Gake nublanuitɔe la, sɔhɛ aɖewo doa kpo nu le go sia me! Wosena le wo ɖokuiwo me abe ale si sɔhɛ si ŋkɔe nye Priscilla se le eɖokui me ɣeaɖeɣi ene. Egblɔ be: “Tsã la, dzi ɖena le fonye vevie le nye vodadawo ta. Nyemekpɔa nyuife aɖeke le ɖokuinye ŋu o, eye nye vodadawo nɔna nam abe agba kpekpe aɖe si nyemate ŋu atsɔ o ene. Nu tena ɖe dzinye eye mebua ɖokuinye ame dokponu.”
Wò hã èsena le ɖokuiwò me alea ɣeaɖewoɣia? Ne èsena le ɖokuiwò me nenema la, ke ɖo ŋku nya sia dzi: Ne èbua vodada siwo nèwɔ va yi la ŋu fũu akpa la, ɖeko wòanɔ abe ale si nànɔ ʋu kum, evɔ ànɔ ʋua fe megbekpɔhuhɔ̃e ɖeɖe ko me kpɔm ene. Ne ènɔa vo siwo nèda va yi ŋu bum fũu akpa la ɖeko wòana nàse le ɖokuiwò me be yemele bo aɖeke nu o, eye esia awɔe be ŋusẽ manɔ ŋuwò nàtsɔ akpe akɔ kple kuxi siwo ava le etsɔme o.
Ðe manyo boŋ be nàda asɔ oa?
“De ŋugble tso wò vodadawo ŋu ale be màgawɔ wo azɔ o, gake megatsɔ wò susu katã ɖo wo ŋu ale gbegbe be woana dzi naɖe le fowò o.”
—Elliot.
“Medzea agbagba be mabu nye vodadawo be wonye nutefekpɔkpɔ nam, be masrɔ̃ nu le wo dometɔ ɖe sia ɖe me ale be wòakpe ɖe ŋunye manye ame ɖɔʋu wu eye ne megaɖo nɔnɔme ma tɔgbi me ake la, makpɔ nyawo gbɔ le mɔ nyuitɔ nu. Esiae nye afɔɖeɖe nyuitɔ, elabena akpe ɖe ŋuwò nutefekpɔkpɔ nasu asiwò.”
—Vera.


text:
GBEBIABIA | NUFIALAGÃ GENE HWANG
Akɔntanyala Aɖe Ƒe Xɔse
Wodzi nufialagã Gene Hwang le fe 1950 me le Tainan, Taiwan, eye wònye nufialagã si fia akɔnta le yunivɛsiti aɖe le Taiwan kpɔ. Efia akɔnta kple ale si woawɔ numekuku tso nuwo ŋu le Amerika yunivɛsiti aɖe hã kpɔ. Hena fe geɖe la, efe agbalẽ siwo wòŋlɔ tso akɔntabubuwo ŋu la le esiwo amewo zãna wu la dome, eye egakpɔtɔ le akɔnta fiam. Esi wònye sɔhɛ la, exɔe se be nɔnɔmetɔtrɔ dzie agbe to va dzɔ. Gake eva trɔ susu emegbe. Nyɔ! talawo bia gbee tso efe dɔwo kple dzixɔsewo ŋu.
Nu kawoe wofia wò le ɖevime?
Wofiaa nu le suku si mede la be nɔnɔmetɔtrɔ dzie agbe to va dzɔ, gake ame aɖeke mete ŋu ɖe ale si agbea wɔ hafi dze egɔme me o. Esi dzinyelawo va zu Tao subɔsubɔha me tɔwo la, meva nɔ to ɖom wofe subɔsubɔhakplɔlawo fe nufiafiawo eye mebiaa nya geɖe wo. Gake nye biabia ʋɛ aɖewo ŋu koe wote ŋu ɖo nam nyuie.
Aleke wòdzɔe be nèva zu akɔntanyala?
Esime menɔ gɔmedzesuku la, akɔntasɔsrɔ̃ doa dzidzɔ nam. Esi meyi yunivɛsiti la, meyi akɔntasɔsrɔ̃ kple ale si woawɔ numekuku tso nuwo ŋu si doa dzidzɔ nam la dzi. Le gonyeme la, akɔnta si wobu wòkpɔ kuxi aɖe gbɔ la doa dzidzɔ nam.
Aleke wòdzɔe be nèva tsɔ ɖe le Biblia me nyawo me?
Le fe 1978 me la, Yehowa Ðasefowo va te Biblia sɔsrɔ̃ kple srɔ̃nye Jinghuei, eye ɣeaɖewoɣi la mekpɔa gome le nusɔsrɔ̃a me. Míenɔ Amerika ɣemaɣi. Srɔ̃nye Jinghuei wu yunivɛsiti nu eye wòzu dzɔdzɔmeŋusẽwo ŋuti nunyalagã eye nye hã menɔ akɔntabubu srɔ̃m le yunivɛsiti aɖe le Indiana, Amerika.
Aleke nèbua Bibliae?
Nya si Biblia gblɔ tso ale si wotrɔ asi le anyigbaa ŋu be agbe nanya nɔ le edzi la wɔ dɔ ɖe dzinye. Togbɔ be ŋkeke ade siwo Mose Ƒe Agbalẽ Gbãtɔ gblɔ be wotsɔ wɔ nuwoe dze nu bɔbɔe hã la, susu le eme eye mele abe ale si blemaxotutuwo gblɔe ene o. * Togbɔ be ele alea hã la, hena fe geɖe la, nyemexɔe se be Wɔla aɖee wɔ nuwo o.
Nu ka tae wòsesẽ be nàxɔe ase be Wɔla aɖee wɔ nuwo?
Ne mexɔe se be Wɔla aɖee wɔ nuwo katã la, efia be megbe nu le nu si wofiam tso ɖevime gbɔ
Ema bia be mawɔ nyametsotso sesẽ aɖe. Ne mexɔe se be Wɔla aɖee wɔ nuwo katã la, efia be megbe nu le nu si wofiam tso ɖevime gbɔ, elabena Tao subɔsubɔha si me menɔ fiaa nu be Mawu ɖeka si nye Wɔla si wɔ nuwo katã aɖeke meli o.
Gake èva trɔ susu emegbe. Nu kae gbɔe wòtso?
Zi ale si meyi edzi le ŋugble dem tso ale si agbe dze egɔmee ŋu la, zi nenemae meva ka ɖe edzi be nu gbagbe gbãtɔ anya wɔ nuku ŋutɔ. Le kpɔɖeŋu me, enye nu sesẽ be nu gbagbe nadzi etɔgbi, eye hafi esia nadzɔ la ele be wòanɔ te ɖe nyatakaka siwo le eme siwo ŋu dɔ wòawɔ la dzi, eye ele be ɖoɖo aɖe hã nanɔ anyi si dzi wòazɔ ɖo adzi etɔgbia pɛpɛpɛ. Azɔ hã, nu gbagbevi suetɔ kekeake gɔ̃ hã hiã nu siwo awɔ dɔ le eme abe mɔ̃ ene hafi wòate ŋu awɔ lãmenugbagbevi yeye fe akpa vovovoawo, eye ele be ŋutete nanɔ eŋu be wòate ŋu afia mɔ dɔ siwo wòawɔ. Aleke lãmenugbagbevi fe dɔwɔwɔ si wɔ nuku alea la awɔ adzɔ le eɖokui si ne menye ame aɖekee wɔe o? Abe akɔntanyala ene la, mekpɔe be Wɔla aɖee wɔ nuwo. Elabena nu wɔnuku sia fe dɔwɔwɔ mate ŋu adzɔ le eɖokui si o.
Nu kae ʋã wò be nèva dzro Yehowa Ðasefowo fe nufiafiawo me nyuie?
Ɣeaɖewoɣi mesrɔ̃a nu kple Yehowa Ðasefoawo gadzudzɔna. Ke le fe 1995 me la, mezɔ mɔ yi Taiwan, eye le afi ma la, medze dɔ vevie. Srɔ̃nye si le Amerika la fo ka na Yehowa Ðasefo siwo le Taiwan be woakpe ɖe ŋunye. Hafi woava ke ɖe ŋunye la menɔ kɔ aɖe dzi gake esi dɔnɔwo yɔ abatiawo katã dzi ta la, womekpɔ tefe nam o; nu te ŋunye ŋutɔ. Ðasefoawo dometɔ ɖeka kplɔm yi amedzrodzefe be maɖi ɖe eme. Sẽ kple sẽ ko eva kpɔm ɖa, emegbe ekplɔm yi kɔ bubu aɖe dzi be woakpɔ gbɔnye.
Ale si wokpe ɖe ŋunye lɔlɔ̃tɔe la wɔ dɔ ɖe dzinye ŋutɔ, esia na mede ŋugble tso ale si Yehowa Ðasefowo nyo dɔme na nye fomea zi geɖe le mɔ vovovowo nu va yi la ŋu. Ðasefoawo fe xɔse na woto vovo. Eya ta mena wogadze Biblia sɔsrɔ̃ gɔme kplim. Le fe si kplɔe ɖo me la, wonyrɔm ɖe tsi me.
Ðe nu siwo ŋu nèkena ɖo le sukunusɔsrɔ̃a me la tsi tsitre ɖe wò xɔse yeyea ŋua?
Kura o! Le fe ʋɛ siwo va yi me la, mewɔ akɔntabubu aɖewo tsɔ kpe ɖe dzɔdzɔmeŋutinunyala siwo srɔ̃a nu tso ale si DNA wɔa dɔe ŋu la ŋu. Ale si DNA wɔa nyatakaka siwo le eme la ŋu dɔe kpe ɖe mía ŋu míegava se nu geɖe gɔme tso agbe ŋu—gɔmesese sia na Wɔlaa fe nunya wɔa nuku nam.
Àte ŋu afo nu tso nunya ma fe kpɔɖeŋu aɖe ŋu na mía?
Na míade ŋugble tso ale si nu gbagbewo dzinae ŋu kpɔ. Menye atsu kple nɔ fe gododo dzie nugbagbevi aɖewo abe amoeba ene tona hafi dzina o. Ne nugbagbevi sia di be yeadzi bubu la, ɖeko wòmana, eye wòwɔa nyatakaka siwo le efe DNA me la fe kɔpi ɖe esi dzim wòle la me. Gake le lãwo kple ati geɖe gome la, atsu kple nɔ ye doa go hafi wodzia bubu, eye esia wɔnɛ be nu si wodzina la nyia nɔnɔme aɖewo dome tsoa edzila eveawo gbɔ. Nu ka tae nu gbagbe siwo nye atsu kple nɔ fe gododo hafi adzi la wɔ nuku?
Nɔnɔmetɔtrɔ dzixɔselawo fiaa nu be nu gbagbe fe mama dzie nugbagbeviwo tona dzina hena fe gbogbo aɖe si ame aɖeke menya o, emegbe nu gbagbe siwo nye atsu kple nɔ fe gododo adzi bubu va dzɔ tso esia me, ɖe susu le numeɖeɖe sia mea? Elabena le atsu kple nɔ fe gododo hafi adzi ya gome la, ebia be atsu kple nɔ siwo le go dom la naɖo nyatakaka siwo le wofe DNA me la ɖa sɔsɔe woava do go wo nɔewo azu nu ɖeka, eye ale si esia dzɔnae me ɖeɖe zua taɖui na dzɔdzɔmeŋutinunyala siwo xɔ nɔnɔmetɔtrɔ dzi se. Le nye susu nu la, ɖikeke aɖeke mele eme o be ale si nu gbagbe siwo nye atsu kple nɔ doa go hafi dzina la nye Mawu fe nunya si wɔ nuku.
^ mm. 11 Àte ŋu axlẽ nu geɖe tso nya sia ŋu le agbalẽ si nye Was Life Created? (La vie a-t-elle été créée ?) me. Yehowa Ðasefowoe tae. Akpɔe le Internet dzi le jw.org.


text:
NYADZƆDZƆWO
Mexico
Wona Nunana Ðasefowo Le Biblia-fiafiadɔ Siwo Wɔm Wole Le Mexico-gaxɔwo Me Ta
Dziɖuɖumegãwo da akpe na Yehowa Ðasefowo ɖe wofe Biblia-fiafiadɔ siwo wɔm wole le Baja California nutoa fe gaxɔwo me la ta.
Yehowa Ðasefowo Kpɔ Gome Le Agbalẽɖeɖefia Gãtɔ Kekeake Si Wowɔ Le Spania-dukɔ Aɖe Me Kpɔ La Me
Woɖe agbalẽ siwo tso xexea me fe tefe vovovowo la fia le Guadalajara Ƒe Dukɔwo Dome Agbalẽɖeɖefia la me, eye woɖe Yehowa Ðasefowo fe agbalẽ geɖewo hã fia.
Woɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Ðe Go Le Tzotzilgbe Me Le Mexico
Yehowa Ðasefowo ɖe Kristotɔwo Ƒe Hela Ŋɔŋlɔawo (“Nubabla Yeye”) Biblia ɖe go le Tzotzilgbe si nye Indiatɔ Maya siwo le titina Chiapas fe tonyigbawo dzi la fe gbegbɔgblɔ me.


text:
NYADZƆDZƆWO
Russia
Nunyalagãwo Meda Asi Ðe Ale Si Russia Xe Mɔ Ðe JW.ORG Nu Dzi O
Russia ɖeka koe nye xexemedukɔ si xe mɔ ɖe jw.org, si nye Yehowa Ðasefowo fe nyatakakadzraɖofe la nu le July (Siamlɔm) 21, 2015 dzi.
Ðasefo Russiatɔ Aɖe Fɔ Ga Home Euro 6,000 Gatrɔe Na Gaa Tɔ
Esi Svetlana Nemchinova, si nye Yehowa Ðasefo fɔ ga home gã aɖe si ame aɖe ɖe ŋu ɖi tsɔ kpe ɖe gbeɖuɖɔ ŋu fu gbe la, edi gaa tɔ ʋuu ke ɖe eŋu.
Ale Si Nyaa Va Yii: Agbagba Si Wodze Be Woaxe Mɔ Ðe JW.ORG Nu Medze Edzi O
Ʋɔnudrɔ̃lawo de dzesii be jw.org nyatakakadzraɖofea le vi ɖem na amewo eye wode dzesii hã be Ðasefoawo wɔ ɖe Russia-dukɔa fe sewo dzi.


text:
ŊUTINYA 72
Mawu Kpe Ðe Fia Hizkiya Ŋu
ÈNYA nusitae ŋutsu sia le gbe dom ɖa na Yehowa? Nukatae wòkeke agbalẽ siawo ɖe vɔsamlekpui la ŋgɔ? Ŋutsu lae nye Xizkiya. Enye Israel fe anyiehe-to eve fiaɖufe la fe fia. Eye ele fukpekpe geɖe me. Nukatae?
Elabena Asiria-ʋakɔwo tsrɔ̃ dziehe fe to 10 la xoxo. Yehowa na wotsrɔ̃ wo, elabena ameawo vɔ̃ɖi ŋutɔ. Ke fifia la, Asiria-ʋakɔwo va aʋa wɔ ge kple to eve fiaɖufe la.
Fifi laa ko Asiria-fia ɖo agbalẽwo ɖe Fia Xizkiya. Agbalẽawoe nye esia Xizkiya ɖo Mawu ŋkume. Agbalẽawo ɖe alɔme le Yehowa ŋu, eye wobe Xizkiya nena ta. Esia tae Xizkiya do gbe ɖa be: ‘O, Yehowa, ɖe mí tso Asiria-fia si me. Eye dukɔwo katã nanya be wò ɖekae nye Mawu.’ Ðe Yehowa aɖo to Xizkiya?
Xizkiya nye fia nyui aɖe. Mele abe Israel-to 10 fiaɖufea fe fiawo alo fofoa, Fia Axaz vɔ̃ɖi la ene o. Xizkiya ɖo to Yehowa fe sewo katã nyuie. Eyata esi Xizkiya do gbe ɖa vɔ la, nyagblɔɖila Yesaya ɖo gbedasi sia ɖee tso Yehowa gbɔ be: ‘Asiria-fia mava Yerusalem o. Efe aʋawɔlawo dometɔ aɖeke mate ɖe eŋu o. Womada dati ɖeka hã ɖe du la me o.’
Kpɔ nɔnɔmetata, si le axa sia dzi la ɖa. Ènya amesiwo aʋawɔla kuku siawo katã nyea? Asiriatɔwoe. Yehowa dɔ efe dɔla, eye mawudɔla la wu Asiriatɔwo fe aʋawɔla 185,000 le zã ɖeka me. Eyata Asiria-fia la na ta hetrɔ dzo.
To eve fiaɖufe la kpɔ ɖeɖe, eye ameawo kpɔ ŋutifafa hena ɣeyiɣi aɖe. Esi Xizkiya ku la, viaŋutsuvi Manase zu fia. Manase kple via Amon, si kplɔe ɖo la nye fia vɔ̃ɖiwo. Eyata hlɔ̃dodo kple nuvlowɔwɔ gayɔ anyigba la dzi. Esi Amon ŋutɔ fe dɔla eve wowui la, woɖo viaŋutsuvi Yosiya fiae ɖe to eve fiaɖufe la dzi.


text:
Nyatakaka Na Takpekpea Valawo
KPEKPE TƆXƐWO
BETEL SUBƆSUBƆDƆ Gbefãɖela xɔnyɔnyrɔ siwo xɔ fe 35 kple esiwo mexɔ nenema o, siwo di be yewoasubɔ le Betel la nawɔ ɖoɖo ayi kpekpe si woawɔ kple ame siwo di be yewoasubɔ le Betel la le Fiɖa ŋdɔ me. Woaɖe gbefã tefe si tututu woawɔ kpekpe sia le kple gamea do ŋgɔ.
NYANYUIGBLƆLAWO ƑE SUKU Míele mɔɖela siwo xɔ tso fe 23 va se ɖe 65 eye wodi be yewoakeke yewofe subɔsubɔdɔa ɖe enu la kpem be woade kpekpe si woawɔ kple ame siwo di be yewoade Fiaɖufe Nyanyuigblɔlawo Ƒe Sukua la le Kwasiɖagbe ŋdɔ me. Woaɖe gbefã tefe si woawɔ kpekpe sia le kple gamea do ŋgɔ.
NYATAKAKA NA TAKPEKPEA VALAWO
ANYINƆƑEGBƆKPƆLAWO Wode dɔ asi na anyinɔfegbɔkpɔlawo be woakpe ɖe ŋuwò. Míeɖe kuku, kpe asi ɖe wo ŋu bliboe, eye nàwɔ ɖe wofe mɔfiafia dzi le ʋutɔtɔɖi, afi si woɖe mɔ be amewo nato, nɔfeléleɖi, kple bubuawo me.
ANYINƆNƆ Míeɖe kuku, mibu ame bubuwo ŋu. Ðo ŋku edzi be wò fometɔ kplikplikpliwo, mia kple ame siwo ɖo ʋu ɖeka va alo le afe ɖeka me, alo wò Biblia nusrɔ̃viwo koe nàte ŋu alé nɔfe ɖi na. Míeɖe kuku, migada nuwo ɖe zikpuiawo dzi ne menye ame aɖekee mielé tefea ɖi na o.
ATIKEWƆƑE Miɖo ŋku edzi be DƆDZEAMEDZI KPATAWO KO fe atikee wowɔna le afi sia.
LƆLƆ̃NU FAA DƆWƆWƆ Ne èdi be yeatsɔ ye ɖokui ana akpe asi ɖe takpekpea me dɔwo ŋu la, ekema míeɖe kuku, yi Nyatakakawo Kple Lɔlɔ̃nu Faa Dɔwɔwɔ Dzikpɔfea.
NU BÚBUWO DAÐOƑE KPLE WO DIƑE Mitsɔ nu sia nu si miefɔ la yi Nu Búbuwo Daɖofe Kple Wo Dife Dɔwɔfea. Ne wò nane bú la, yi ɖadii le dɔwɔfe sia. Ele be woakplɔ ɖevi siwo bú le wo dzilawo gbɔ la ayi dɔwɔfe siae. Gake mele be woabui be enye ɖeviwo dzikpɔfe o. Míeɖe kuku, milé ŋku ɖe mia viwo ŋu, eye miana woanɔ mia gbɔ.
NUDZƆDZƆ Wozã ga geɖe ɖe zikpuiwo, nufomɔ̃wo, videoɖemɔ̃wo, kple nu bubu geɖe siwo ana míase vivi na takpekpea eye wòakpe ɖe mía ŋu mía kple Yehowa dome fomedodoa me nasẽ ɖe edzi la ŋu. Miafe lɔlɔ̃nu faa nudzɔdzɔwoe wotsɔna xea fe siawoe, eye wotsɔnɛ kpea asi ɖe xexea me katã fe dɔa hã ŋu. Woda nudzɔɖaka siwo dzi woŋlɔ nu ɖo wòdze nyuie la ɖe tefe vovovowo. Míekpɔa ŋudzedze ɖe nudzɔdzɔ ɖe sia ɖe ŋu vevie. Dɔdzikpɔhaa le akpe dam na mi ɖe ale si miekpea asi ɖe Fiaɖufea fe dɔwo ŋu dɔmenyotɔe ta.
NYƆNYRƆXƆXƆ Zikpui siwo woɖo ɖi na ame siwo le nyɔnyrɔ xɔ ge la anɔ nufolanɔfea ŋgɔ. Ne tɔtrɔ aɖe va le esia ŋu la, woaɖe gbefãe do ŋgɔ. Ame siwo le nyɔnyrɔ xɔ ge la nanɔ anyi ɖe afi si wodzra ɖo ɖi na wo hafi nyɔnyrɔxɔxɔnufoa nadze egɔme Memleɖa ŋdi. Ame sia ame netsɔ papahũ kple tsimeyiwu si sɔ ɖe asi.
Si Ƒe Ðoɖo Yehowa Ðasefowo Ƒe Dɔdzikpɔhaa Wɔ